چیرۆکی فیلمەکەی دەیڤد فینچەر - بنکەی روناکبیریی گەلاوێژ :: Gelawej\nسینەما Aug 19, 2021\nنووسەران: ئێریک ڕۆث، ئێف سکۆت فیتزجێرالد\nئەکتەران: کەیت بڵنچێت، براد پیت، جولیا ئۆرمۆند، تەراجی پی هێنسن، ئێڵی فانینگ، فاون چامبەرز\nکات: 166 خولەک\nبودجەی تەرخانکراو: $150-167 ملیۆن\nجۆری فیلم: درامی، هەستبزوێن، نهێنی ئامێز، خەیاڵی\nلە مانگی ئابی 2005، دەیزی فولەری بەتەمەن کە لە مردن نزیک بووەتەوە لە نەخۆشخانەیەکی نیو ئۆرلیانس New Orleans لە کاتی نزیکبوونەوەی زریانێکدا، دەربارەی وێستگەی شەمەندەفەرێک کە لە ساڵی 1918 دروستکراوە و دروستکەری کاتژمێرێک کە نابینا بووە، بۆ کارۆلین-ی کچی دەدوێت، بەڕێز گەیتاو، کە پیاوێکی نابینایە و کاتژمێر دروست دەکات بەکرێ دەگیرێت بۆ ئەوەی کاتژمێرێک دروست بکات بۆ وێستگەی شەمەندەفەرەکە، کاتێک لە وێستگەکە پەڕۆ لەسەر کاتژمێرەکە لا دەبرێت جەماوەر سەرسام دەبن بە بینینی کاتژمێرەکە، چونکە کاتژمێرەکە بەرەو دواوە دەڕوات. بەڕێز گەیتاو دەڵێت کە ئەو خۆی لەوە ئاگادارە، و وەکو یادێک بۆ هەموو ئەو منداڵانەی لە جەنگدا شەهید بوون، بە کوڕەکەی خۆشیەوە، جارێکی دی بگەڕێنەوە ماڵەوە و ژیانێکی ئاسای بەسەر بەرن کاتژمێرەکەی بەو جۆرە دیزاین کردووە. لە دوای ئەوەوە بەڕێز گەیتاو جارێکی دی نەبینرایەوە. دەیزی دواتر داوا لە کارۆلین دەکات بە دەنگی بەرز یادنووسەکەی بنجامین بەتن بخوێنێتەوە.\nئێوارەی 11ی نۆڤەمبەری 1918، منداڵێک لەدایک دەبێت، بەڵام منداڵێکی ئاسای نا وەکو هەر منداڵێکی دیکە، بەڵکو لە شێوەی پیاوێکی پیر. دایکی منداڵەکە، کارۆلین، بە ماوەیەکی کەم پاش لە دایکبوونی منداڵەکە کۆچی دوای دەکات. باوکیشی، تۆماس بەتن، منداڵە تازە لە دایکبووەکە هەڵدەگرێت و دەیبات لەسەر قادرمەی ماڵێ پەرستاری بۆ کەسە بەتەمەنەکان بەجێی دەهێڵێت. کوینی و بەڕێز تیزی، منداڵەکە دەدۆزنەوە، و کوینیش بڕیار دەدات وەک منداڵی خۆی گەورەی بکات و ناوی لێدەنێت (بێنجەمین).\nبێنجەمین لە ساڵی 1925دا فێر دەبێت لە شوێنی کورسییەکەی دارشەق بەکاربهێنێت و بڕوات. و لە ساڵی 1930دا لە ڕۆژی سوپاسگوزاری، بێنجەمین چاوی بە دەیزی حەوت ساڵان دەکەوێت، کە نەنکی لە خانەی پەرستاریدا دەژی، بێنجەمین و دەیزی دەبنە دوو هاوڕێی زۆر باشی یەکتر.\nدواتر بێنجەمین کارێکی دەست دەکەوێت لەسەر کەشتییەک کە لەلایەن کاپتن مایک کلارک-ەوە بەڕێوە دەبرێت. هەروەها چاوی بە تۆماس دەکەوێت، کە باوکی بێنجەمین-ە و بەڵام ئاشکرای ناکات و دەبن بە هاوڕێ. لە پاییزی 1936، بێنجەمین New Orleans بەجێدەهێڵێت بۆ کارێکی درێژخایەن لەگەڵ دەستەی کەشتییەکە. دەیزی-ش دواتر لە شاری نیویۆرک لە کۆمپانیایەکی سەمای بالێ وەردەگیرێت.\nساڵی 1941، بێنجەمین لە مورمانسک-ە، لەوێ لەگەڵ ئیلیزابێس ئابۆت هاوسەری وەزیری بازرگانی بەریتانیا، پەیوەندیان دەبێت. لە مانگی کانوونی یەکەم، ژاپۆن هێرش دەکاتە سەر پێرل هاربۆر و بەهۆیەوە ئەمەریکا دەچێتە جەنگی جیهانی دووەمەوە. مایک و دەستەکەش هەموویان پێکەوە دەچن بۆ شەڕ، شەوێک لە کاتی ئێشکگری، تەرمی چەندین سەربازی ئەمەریکی لەناو ڕووبارەکە دەدۆزنەوە، مایک زۆر بە خێرای بەلەمەکە ئاڕاستەی بەلەمی ئەڵمانەکان دەکات، و چەکبەدەستێکی ئەڵمانی تەقە لە بەلەمەکە دەکات و لە ئەنجامدا زۆربەی دەستەکە و مایکیش دەمرن. بێنجەمین بۆ ڕۆژی دواتر لەلایەن کەشتییە دەریاییەکانی ئەمەریکا ڕزگار دەکرێت.\nلە ئایاری 1945، بێنجەمین دەگەڕێتەوە New Orleans بۆلای کوینی و بۆی دەردەکەوێت کە تیزی ماوەیەک دەبێت کۆچی دوای کردووە. دوای چەند هەفتەیەک دەیزی-ش دەگەڕێتەوە و چاویان بەیەک دەکەوێت، و بۆ نانی ئێوارە دەچنە دەرەوە. لە پاش ماوەیەک تۆماس دەچێتە لای بێنجەمین و پێی دەڵێت کە نەخۆشە، و ئاشکرای دەکات کە باوکی بێنجەمینە، کۆمپانیای بەتن و هەموو موڵکەکانی بۆ بێنجەمین بەجێدەهێڵێت.\nلە ساڵی 1947، بێنجەمین بەبێ ئاگادارکردنەوە سەردانی دەیزی دەکات لە نیویۆرک، بەڵام دەبینێت کە دەیزی لەگەڵ کەسێکی دیکەدایە، و دەگەڕێتەوە. دواتر لە ساڵی 1954، پیشەی سەماکردنی دەیزی کۆتای پێدێت، بەهۆی ئەوەی تووشی ڕووداوێک دەبێت لە پاریس و قاچی دەشکێت. کاتێک هاوڕێکەی دەیزی هەواڵ بە بێنجەمین دەدات، بێنجەمین ڕاستەوخۆ سەردانی دەکات، دەیزی زۆر سەرسام دەبێت بەوەی کە بێنجەمین چەنێک گەنج بووەتەوە، بەڵام بەوە نائومێد دەبێت کە قاچی شکاوە و بە بێنجەمین دەڵێت لە ژیانی دوور بکەوێتەوە و لە نەخۆشخانە دەری دەکات.\nلە ساڵی 1962، دەیزی دەگەڕێتەوە New Orleans و دووبارە لەگەڵ بێنجەمین پێکەوە دەبن و بە کەشتی دەڕۆن بۆ گەشتێک. کاتێک دەگەڕێنەوە بۆیان دەردەکەوێت کوینی کۆچی دوای کردووە. پاشان پێکەوە دەچنە خانوویەک، و لە ساڵی 1967 دەیزی ستۆدیۆیەکی سەمای بالێ دەکاتەوە، و بۆی دەردەکەوێت کە دووگیانە. لە بەهاری 1968 کچەکەیان لەدایک دەبێت. و بێنجەمین بە ناوی دایکی ناوی دەنێت کارۆلین. وە دواتر بێنجەمین دەیزی و منداڵەکەی بەجێدەهێڵێت و دەڵێت کە ئەو ناتوانێت ببێت بە باوکێکی ئاسایی بەهۆی تەمەنە پێچەوانەکەی. وە بە دەیزی دەڵێت کە ناتوانێت لە یەک کاتدا گرنگی بە دوو منداڵ بدات. بێنجەمین سامانەکەی دەفرۆشێت و داهاتەکەی بۆ دەیزی و کارۆلین-ی کچی بەجێدەهێڵێت و بەهاری داهاتوو کە کارۆلین تەمەنی دەبێتە یەک ساڵ بەجێیان دەهێڵێت. ئەو بە تەنها لە ماوەی 1970کاندا گەشت دەکات.\nبێنجەمین لە 1980دا دەگەڕێتەوە بۆ ستۆدیۆکەی دەیزی بۆ ئەوەی بیبینێت، و بۆی دەردەکەوێت دەیزی هاوسەرگیری کردووە، دەیزی وەک هاوڕێی خێزانەکەیان بە هاوسەرەکەی و کەچەکەیانی دەناسێنێت. و دەیزی دان بەوەدا دەنێت کە بێنجەمین ڕاست بووە، ئەو نەیتوانیوە لە هەمان کاتدا گرنگی بە هەردووکیان بدات و هێندە بەهێز نییە.\nلە ساڵی 1990دا، هاوسەرەکەی دەیزی کۆچی دوای دەکات. و پاشان کەسانێک پەیوەندی بە دەیزییەوە دەکەن و پێی ڕادەگەیەنن کە بێنجەمینیان دۆزیوەتەوە و هیچ شتێکی بەبیر نایەتەوە، تەنها یادنووسێکیان لە جانتاکەی دۆزیوەتەوە کە ناوی دەیزی زۆر لەسەر بووە. کاتێک دەیزی دەچێت بۆ سەردانی دەبینێت بێنجەمین لە تەمەنی هەرزەکاریدایە. و دەیزی لە ساڵی 1997 دەچێتە خانەی پەرستاری و بۆ ماوەی ژیانی خۆی گرنگی بە بێنجەمین دەدات.\nدەیزی دەڵێت کە لە 2002دا کاتژمێرەکەی بەڕێز گەیتاو لابرا و گۆڕا بە کاتژمێرێکی دیجیتاڵی. لە بەهاری 2003شدا بێنجەمین لە باوەشی دەیزی دا دەمرێت، لە باری جەستەیدا کۆرپەیەکە، بەڵام لە ڕووی مێژووییەوە 84 ساڵ تەمەنییەتی. لە کۆتایدا چیرۆکی باوکی کارۆلین ئاشکرا دەبێت و کارۆلین دەزانێت باوکی ڕاستەقینەی کێ بووە. دەیزی-ش لە کاتی نزیک بوونەوەی زریانی کاترینا Hurricane Katrina دەمرێت.\nبێنجەمین هۆکاری هاتنە نێو دونیای مرۆڤ بۆ ئێمە دەگێڕێتەوە. فیلمەکە بە دەنگی لێدانی زەنگێک کۆتای دێت کاتێک زریانی کاترینا ئەو کۆگایە پڕ دەکات لە ئاو کە کاتژمێرەکەی بەڕێز گەیتاوی تێدا دانراوە کە بەردەوامە لە ڕۆیشتن بۆ دواوە.


تایتانیکی ٢؛ حەماقەتی ملیاردێرەکان\nئەمە خەونێکی منداڵانەیە، یان شێتی ملیاردێرەکانی دنیا؟ یاخود ڕێگایەکی دیکەیە لە قازانجپەرستی و خەرجکردنی بێ مانای پارەو سەرمایە؟.\nلەکاێکدا لە ئەفریقا و سەرانسەری دنیادا بە دەست نەخۆشی، هەژاری، بێکاری، گرانی، بێخانەولانەیی و برسێتییەوە ملیارها مرۆڤ ژیانیان لە لێواری مەرگدایە، بەڵام ژمارەیەکی کەمیش لەو کەسانەی کە دەستیان بەسەر سەرمایەو هۆیەکانی بەرهەمهێنان و ژیاندا گرتووە و بە چینی سەرمایەدار ناسراون، هەواو هەوەسی سەفەرکردن بە "کەشتی تایتانیکی ٢" لەسەریداون!.\nکڵیڤ پاڵمێر (Clive Palmer)، ملیاردێری ئوسترالی دەیەوێت کەشتی "تایتانیکی ٢" دروست بکات و ئەم کەشتییە لە ٢٠١٦دا بخاتە ناو ئاوەوە و هەمان ڕێگای لەندەن - نیۆرک ببڕێت.\nکەشتی "تایتانیکی٢"،ڕێک کۆپی هەمان تایتانیکی نقوم بووە.کەشتی زەبەلاحی تایتانیک، کە یەکێک بوو لە شاکارەکانی پیشەسازی کەشتی دروستکردنی سەردەمی خۆی، لە بەرەبەیانی ١٥ی نیسانی ١٩١٢دا، لە ڕێگای دەریایی نێوان لەندەن و نیۆرکدا، لە ئاوە ساردەکانی ئۆقیانوسی ئەتڵەسیدا نوقم بوو.\nملیاردێری ئوسترالیایی دەڵێت" دەبێت ئەمجارە سەفەرەکە تەواو بکەین... ئێمە دەگەینە نیویۆرک".\nکەشتی " تایتانیک٢" ٢٧٠ مەتر درێژییەکەیەتی و جێگای ٢٥٠٠ نەفەردەبێتەوە و بە هاوکاری کۆمپانیایەکی چینی دروستدەکرێت. بۆ ئەوەی ئەم کەشتییە دووچاری هەمان کەشتی تایتانیکی پێشتر نەبێت، بە نوێترین تەکنیکی پیشەسازی کەشتیڕانی دروستدەکرێت.\nگوایە هەموو تواناییەکان بەکار دەبرێت تا " تایتانیکی٢" نوقم نەبێت. لەگەڵ ئەوەشدا پاڵمێر دەڵێت " ئەم کەشتییەش وەک هەرکەشتییەکی دیکە ئەگەر نوقمبوونی هەیە، بەڵام گەرمبوونی گۆی زەوی ئەو سوودەی هەیە کە شاخە سەهۆڵینە بزواوەکان لە ئۆقیانوسی ئەتڵەسیدا وەک ڕابردوو بوونیان نییە".\n"تایتانیکی٢"یش وەک تایتانیکی پێشوو، سێ کڵاسی جیاوازی دەبێت. بە پێی پلەی بلیتەکانی نەفەرەکانی، هۆڵەکانی نانخواردنیشیان جیاوازدەبێت. هۆڵی نانخواردنەکان دووبەش دەبن؛ یەکێکیان ڕازاوە دەبێت. ئەمەیان بۆ ئەو کەسانەیە کە لەکڵاسی گرانتردا جێگایان دیاریکردووەو ئەوانی دیکەش لە قاتی خوارەوە لەسەر مێزی گەورە نان دەخۆن. هەر نەفەرێک بە پێی بەرزی ژمارەی بلیتەکەی، جل و بەرگی وەک ئەو کەسانە وەردەگرێت کە لە کەشتی تایتانیکدا نوقم بوون، تا هەست بکەن لە هەمان کەش و هەوای تایتانیکی پێشوودان. کەشتی تایتانیک کە لە ١٥ ئەپریڵی ١٩١٢دا بە ١٥٠٠ نەفەرەوە لە ئۆقیانوسی ئەتڵەسیدا نوقم بوو.\nخاوەنی پرۆژەی کەشتی " تایتانیکی٢" لەبارەی کڵاسەکانی میوانەکانییەوە دەڵێت:" من خۆم حەزدەکەم لە کڵاسی ٣دابم، کەمێک تەپڵ لێبدەم و کەمانچە بژەنم".\nکڵێڤ پاڵمێر، سەرمایەداری ٥٨ ساڵەی ئوسترالی لێدوانێکی دەربارەی خەرجی دروستکردنی " تایتانیکی ٢" نەدا، بەڵام وتی کە من خەرجییەکانی ئەم کەشتییە لە ئەستۆ دەگرم. پاڵمێر دەڵێت:" تایتانیکی ٢ بۆ پارە نییە، بەڵکو بۆ زیندووکردنەوەی دووبارەی هەمان یادەوەرییە. من بە قەدەر شاخێک پارەم هەیە، بەڵام پێش لەوەی بمرم حەزدەکەم خەرجی بکەم".\nتا ئێستا نزیک بە ٤٠ هەزار کەس لەسەراسەری دنیادا داوای کڕینی بلیتی تایتانیکی ٢یان کردووە و ئامادەن یەک ملیۆن دۆلار بدەن تا بەم کەشتییە سەفەر بکەن!.\nئەمە ئەخلاقی سەرمایەدارەکانە!... یەک ملیۆن دۆلار بۆ یەک بلیت، ئەویش تەنها بۆ گەشتێکی تەرفیهی و ڕیسک ئامێز!. جەنابی پاڵمێر بەقەدەر یەک کێو پارەو سەرمایەی هەیە، بەڵام دەیەوێت پێش لەمردنی بەم توڕەهاتە خەرجی بکات، ئەمە لە کاتێکدایە کە ملیۆنەها مرۆڤیش لەسەراسەری دنیادا بە کەمتر لە ٣ دۆلار ڕۆژانە کاردەکەن و دەچەوسێنرێنەوە. ئایا سەرمایەدارەکانی وەک پاڵمێر لەوپەڕی ئەحمەقیدا ناژین؟!.... ئەم ناعەدالەتییە ئابورییەی نێوان پاڵمێر و کرێکارە ٣ دۆلارییەکانی ئاسیا، ئەفریقا و ئەمریکای لاتینە کە سەرئەنجام ڕژێمی سەرمایەدارە ملیاردێرەکان وەک کەشتی تایتانیکی ١ بە نەفەرەکانییەوە نوقم دەکات!.\nبەدەستکارییەوە لە ڕادیۆ دۆیتچەوێلە وەرمانگرتووە - کوردستانپۆست ئینفۆ


لە كوردستان كۆچی گەنجان بووەتە چاولێكەری\n:: AM:10:31:11/11/2021 \nماوەیەكە كۆچی هاووڵاتییانی هەرێمی كوردستان بۆ دەرەوەی وڵات زیادی كردووە، ئەگەر بەشێك لەو گەنجانە بۆ ئەم گەشتەیان پاساوێكیان هەبێت، ئەوا زۆرینەیان پاساوێكی لۆجیكییان نییە و دیاردەكە بووەتە چاولێكەری.\nهەر ئێستە بە هەزاران گەنج لە سنووری بیلاڕووسیا گیریان خواردووە و دەیانەوێ بەرەو پۆڵەندا بپەڕنەوە، كۆچی گەنجان ئەوەندە زۆر بوو، حكومەتی عێراق ناچار بوو بە بڕیارێك كونسوڵگەی بیلاڕووسیای لە هەولێر و بەغدا دابخات.\nلە شار و شارۆكەكانی كوردستان، كۆچی گەنجان و بەردەوامە و ڕێژەكە لە ناوچەیەك بۆ ناوچەیەكی تر جیاوازە، خەڵكێكی زۆر لە ئیدارەی سۆرانیش كوردستانیان جێهێشتووە. بەپێی زانیارییەكانی "وشە" هەر كۆچبەرێكی كوردستان تا دەگاتە بیلاڕووسیا و ئەڵمانیا و بەریتانیا، لە نێوان 10 هەزار تا 15 هەزار دۆلاری دەچێت، هەندێك جاریش بەهۆی قاچاخچییەكان پارەیەكی زۆر لە كۆچبەران وەردەگیرێ و لەسەر سنوور بەجێیان دەهێڵن .\nجێی داخە كە رۆژانە دەبینین پەیتا پەیتا كۆچ دەكەن\nغێدان بێڕۆخی شارەزای ئابووری و كارگێڕی، بە "وشە"ی راگەیاند، كۆچی بەكۆمەڵی گەنجان بەرەو هەندەران بووەتە دیاردەیەكی بەربڵاو، گەنجان بەلێشاو كۆچ دەكەن و وڵات بەجێ دێڵن، ئەمەش جێی داخە كە رۆژانە دەبینین پەیتا پەیتا كۆچ دەكەن و نائومێدی دایگرتوون، ئامادەن خۆیان لە رێی زۆر سەخت بدەن و تەنانەت گیانیان بخەنە مەترسییەوە.\nئەو دەڵێت، "سەرباری سەختیی ڕێیەكە، پارەیەكی زۆریش خەرج دەكەن، هەیانە تەنیا خاوەنی ئۆتۆمبێلێكە و ئامادەیە بیفرۆشێت و بیكاتە خەرجی رێی هات و نەهات، كە دەتوانن بەو بڕە پارەیە لێرە كارێكی پێ ئەنجام بدەن، بەداخەوە ڕۆیشتن لە وڵات خەریكە دەبێتە دیاردەیەكی چاولێكەری ."\nئەو شارەزا ئابوورییە بە پێویستی دەزانێ حكوومەتی هەرێمی كوردستان بۆ رێگریكردن لە چوونی گەنجان بۆ دەرەوەی وڵات، دەرفەتی زیاتری كاریان بۆ بڕەخسێنێت و پلانی باشی بۆ گەنجان و دەرچووانی زانكۆ هەبێت.\nوشە/ موڕشید برادۆستی


موحةمةد حةميد ئةلسةواف\nمیدیای ئەلەکترۆنی )ئینتەرنێت)\nنووسيني هةوالَي رؤذنامةواني وةك سةرةكيترين كاري راطةياندن هةذمار دةكريَ، بةتايبةت شارةزابوون لة ريَنماييةكاني هةوالَنووسين وا دةكات رؤنامةنووس بة طويَرةي بنةماكاني كاري ثيشةيي كار بكات. لة لايةكي ترةوة، هةوالَةكان بؤ خةلَك بة شيَوةيةكي تةواو راطوزار لة سرووشتي ئةو رووداوة كة لةلايةن ميديا دةطوازريَتةوة، بة هةموو شيَوةكاني خويَنرِاو و بيستراو و بينرِاو.\nبؤية كؤرسي تايبةت بة ضؤنيةتيي نووسيني هةوالَ، طرنطييةكي بةرضاوي هةبوو بؤ ئةو كةسانةي لة سيَكتةري ميديا كار دةكةن، بةتايبةت رؤذنامةنووساني طةنج كة لة سةرةتايي كاركردنيان لة بواري رؤذنامةوانيدان. سةرباري ئةوةي ماوةي كؤرسةكة كورتة، بةلَام دةرفةتيَكي باشة بؤ طةياندني زانياريية سةرةكييةكاني تايبةت بة ضؤنيةتي نووسي هةوالَ بةشيَوةيةكي ثرؤفيشنال. هةروةها بةشداربوواني وؤرك شؤثةكة فيَري ضؤنيةتي طةرِان بةدواي زانيارييةكان و كؤكردنةوةيان دةكريَن، تا ئةو زانيارييانة بة شيَوةيةكي طشتي ويَنةيةكي تةواو بؤ هةوالَي رؤنامةواني ثيَكبهيَنن .\nرؤذي يةكةم :\nباسي طرنطيي هةوالَ لة كاري ميديايي و رؤذنامةطةري و هةروةها طرنطيي هةوالَ لة روومالَة رؤذنامةوانييةكاندا دةكريَت. لةطةلَ شرؤظةيةكي تيَر وتةسةل بؤ جؤرةكاني هونةري هةوالَسازي و ريزكردني ئةولةويتةكان و طرنطترين زانيارييةكان لة ثيَكهاتةكاني هةوالَ دا.\nهةروةها، بةشداربووان فيَري ئةلف و بيَي هةوالَ و ثيَكهاتةكاني دةبن. سةرةتا باسي هةر ثيَنج ئامرازةكاني ثرسيار دةكريَن كة هةوالَ ثيَك دةهيَنن، دواتر باسي ضؤنيةتي ريزكردني وةلَامةكان و زانيارييةكان لة هةوالَدا دةكريَت.هةروةها، باسي ريَنماكاني هةوالَنووسين بة شيَوةيةكي بةرفراوان دةكريَت.\nرؤذي دووهةم :\nبةشداربووان لةسةر بنةماي رستةكاني رؤذنامةوانيي كة ثةرِةكاني هةوالَي رؤذنامةواني و ثيَوةرةكاني ناودةولَةتي لة نووسيني هةوالَداية، رادةهيَنريَن . لةطةلَ شرؤظةيةكي بةرفراوان لة بارةي ئامرازةكاني طريَداني ثةرِةكاني هةوالَ وثيَكهاتةكاني.\nرؤذي سيَيةم :\nبةشداربووان بةشيَوةيةكي ثراكتيكي ثرؤظةي هةوالَنووسين دةكةن، بةشيَوةيةك كة ئاستي بةشدابوو تاقي بكريَتةوة و هةروةها ودريذةدان بة ضةسثاندني ئةو زانيارييانةي كة وةريطرتووة لة رؤذاني يةكةم ودووةمي كؤرسةكة. راهيَنةرةكة هةر بةشداربوويةك بؤ نووسيني ضةند هةوالَيَكي جياواز رادةسثيَريَت، دواتر بة شيَوةي كؤمةلَ طفتوطؤيان لةسةر دةكريَت بؤ ئةوةي خالي بةهيَز و لااوزييان دةستنيشان بكريَن.\nراهينةري رؤذنامةواني، موحةمةد حةميد ئةلسةواف، ئةزمووني كاري رؤذنامةواني لة عيَراق يةكجار زؤرة، وةك بةرِيَوةبري نووسين لة تؤري زانيارييةكاني “ئةلنةبا” و سةرنووسةري مالَثةري فةرميي ثاريَزطاي كةربةلا، .ضةند خةلَاتيَكي رؤذنامةواني لة عيَراق و دةرةوةي ئةو ولَاتة وةرطرتووة، لةوانة: وةرطرتني خةلَاتي ثيَشبركةي ضاوي كراوة لة بةرلين، دوو جار لة دوو سالَ بة دواي يةكدا وةك باشترين سيَهةم ضيرؤكي رؤذنامةواني ( فيضةر). هةروةها برِوانةماي راهيَناني (TOT ) لة ئاكاديمياي ئةلَماني بؤ ميديا لة عيَراق ثيَدراوة.


فەیسبوک فیچەرێکی نوێ بۆ بەخشی زیندووی ڤیدیۆیی پێشکەش دەکات\nدامەزراوەی فەیسبوک رۆژی پێنج شەممە فییچەرێکی نوێی خستە روو کە بەهۆیەوە رێگە بە بەکارهێنەرانی دەدات پەیوەدنی راستەوخۆی ڤیدیۆیی لەگەڵ هەتا پەنجا کەس بڵاوبکەنەوە .\nدامەزراوەی فەیسبوک گوتی؛ بەکارهێنەرانی ئەم فیچەرە نوێیە دەتوانن بانگهێشتی بەشداریکردن بکەن لە ژورەکانی پەیام Messenger Rooms ، بۆ ئەو کەسانەشی کە هەژماری فەیسبوکیان نییە یان گروپی پەیوەندی قسەکردنی ڤیدیۆییان نییە ، دواتر ئەمانە دەتوانن وتەکانیان راستەوخۆ بڵاوبکەنەوە .\nئەم هەنگاوە ، هەوڵەکانی دامەزراوەی فەیسبوک بەهێزدەکات بۆ بەدەستهێنانی بەشێک لە زیادبوونی داواکاری بە هۆی ڤایرۆسی کۆرۆناوە لەسەر خزمەنگوزاریەکانی کۆنفرانسە ڤیدیۆییەکان ، ئەوەی دامەزراوەی Zoom گۆڕیوە بۆ ناوێکی دیار.\nکۆمپانیەکانی دیکەی تەکەنەلۆژی فیچەری هاوشێوەی ئەمەیان پێشکەش کردووە بە مەبەستی راکێشانی بەکارهێنەران لەگەڵ دامەزراوەی Google.O بە خۆڕایی هەتا میوانداری کۆنفرانسی ڤیدیۆیی بکەن.\nدامەزراوەی فەیسبووک رۆژی پێنج شەممە گوتی ؛ ئەم فیچەرە نوێیە لەسەر هاژمارەکەی و هەروەها مێسنجەر لە رۆژی پێنج شەممەوە لە چەند وڵاتێک پێشکەش دەکات و بەمزوانەش بۆ سەرجەم وڵاتان ئەوانەی خزمەتگوزاری Messenger Rooms یان تێدا هەیە . پەخشی راستەوخۆی فەیسبوک لەمانگی 6 دا بووە دووهێند بەبەراورد لەگەڵ ساڵێک لەمەوبەر بەهۆی سەپاندنی رێکارەکانی بەریەکنەکەوتنی کۆمەڵایەتی وەک وەڵامدانەوەیەک بەرامبەر کۆڤید-19 .


سەرخۆشیی شەڕی تایبەت – Nûçe Ciwan\nin دۆسیەی تایبەت, سەردێڕ, شيکار, گشتی, هەڵسەنگاندن, هەواڵ\nوەختێک مرۆڤ مادەی ھۆشبەر بخوات یان جۆرەکانی دیکەی مادەی سەرخۆشکەر بەکار بھێنێت، لە ھۆش خۆی دەچێت. ئیتر شتگەلێکی دوورە-ئەقڵانە دەکات. لەوانەیە ھێرش بکاتە سەر دایک و بابی خۆیشی. ڕەنگە بچێت و شتێکی نائەخلاقی بکات، چونکە ئیدی ھۆشی لای خۆی نییە، ناتوانێت جڵەوی گوتن و پراکتیکی خۆی بکات. وەلێ شتێکی ئەرێنی لەم سەرخۆشییەدا ئەوەیە کە دوای ماوەیەک ھۆشی دەگەڕێتەوە سەر خۆی و پراکتیکی خۆی دەناسێتەوە، دەزانێت چ زیانێکی لە دەوروبەری خۆی داوە. بەڵام سەرخۆشیی شەڕی تایبەت، بابەتێکی دیکەیە.\nھۆکارەکانی سەرخۆشیی شەڕی تایبەت\nئەم جۆرە سەرخۆشییە ھۆکاری زۆرن. لەوانەیە ئەو کەسە لە ڕووی فیکری و ئیدیۆلۆجییەوە ھیچی لە باردا نەبێت. ڕەنگە لە ھەندێک بابەتدا لاواز بێت. ئەو مرۆڤانەی تووشی ئەم جۆرە سەرخۆشییە دەبن لە پەروەردەی کۆمەڵگە و نرخەکانی کۆمەڵگە دوور کەوتوونەتەوە، ھەر بۆیە دەبن بە ئامانجی شەڕی تایبەت. جا ئەگەر ئەو شەڕە تایبەتەیش لەلایەن دەوڵەتێکی وەک دەوڵەتی تورکەوە بەڕێوە ببرێت، ئیتر کاریگەرییەکەی جیاوازە. چونکە ئەو دەوڵەتە لەسەر بنەمای شەڕی تایبەت لەسەر پێ ماوەتەوە. کۆمەڵگەکەی خۆیشی بە ڕێی شەڕ بێدەنگ کردووە.\nکەس کوێر و لاڵ نییە\nحەیف و مخابن ئەمڕۆیش پەدەکە PDK کەوتووەتە ژێر کاریگەریی ئەم شەڕەوە. چی دەڵێت و چی دەکات، دیار نییە. ھەموو شتێک لە ڕاستییەکان دوورە. ئیتر وای لێ ھاتووە دەوروبەری خۆیشی ناناسێت. ئەو پلانانەی لەسەر کوردستان ھەن نایانبینێت و، بە زمانێکی ئەردۆگانانە وەڵام دەداتەوە. خۆ لە جیھاندا کەس کوێر و لاڵ نییە. ھەر کەسێک ئەو ڕاستییانەی کە ھەن بە چاوی خۆی دەیانبینێت. ئەمڕۆ مژاری ھەرە سەرەکی، پاراستنی کوردستانە. بۆ پاراستنیش پێویست بە ھێزی نەتەوەیی ھەیە کە لە بەرامبەر ئەو ھێرشانەدا بوەستێت. ئێ باشە، ئایا کەسێک بیەوێت بیپارێزێت دەچێت ٢٥ کیلۆمەتر لە دووری سنوورەوە، کە ھێرشی لەسەرە، سەربازگە دادەنێت؟ ئەوەی بیەوێت بیپارێزێت دەچێت بنکە بۆ میت MIT دەکاتەوە؟ کەسێک نیازی پاراستنی ھەبێت سیخووڕ لەنێو خۆیدا کۆ دەکاتەوە؟ کەسێک بیەوێت بیپارێزێت دەچێت لەبەر دەرگای تورکان سواڵی پاروویەک نان دەکات؟ یان لە بەرامبەر ئەو ھێرشانەدا بە مێرخاسی و عەگیدی و فیدایی شەڕ دەکات، وەک ئەوەی ئەمڕۆ لە حەفتانین ھەیە. ئیدی کامەیان ڕاستە، ھەموو کەس دەزانێت.\nخزمەتی دۆزی کورد ناکات\nوا چاوەڕێ دەکرا کە پەدەکە PDK بەیاننامەیەکی ڕاست و لەجێ بڵاو بکاتەوە. ئەویش بڵێ کە ئێمە لە دژی داگیرکاری، سەنگەرەکانی بەرخۆدان دەگرین. بەڵام وا دیارە بەتەواوی مەست بووە. زمانێکی ھێرشکارانەی وا بەکار دەھێنێت کە لە ھیچ جێیەک وەھا نەبووە. ئایا لەبەر چییە کە ئەم زمانە بەرامبەر بە تورکان دیار نییە؟ لە کوێ خۆی دەشارێتەوە؟ ھیوایەک ھەبوو کە وەڵامێکی ئەرێنی بدرێتەوە. پەدەکە خۆی وەڵام بداتەوە نەک دەزگایەک کە ئیشی ئەو وەڵامدانەوە نییە. بەیاننامەی بەم ڕەنگە ھیچ جۆرە خزمەتێک بە دۆزی کورد ناکەن. لە ڕۆژی ئەمڕۆماندا دۆزی کوردان تەنیا بە بەرخۆدان دەپارێزرێت. لەمڕۆدا جگە لە بەرخۆدان ھیچ مافێکی دیکەی کوردان نییە. دوژمنانی کورد بە شێوەیەکی دڕندانە ھێرش دەکەن. پێویستە ڕەفەکانی ئێمەیش ئەوەندە بەھێز بن کە بتوانن وەڵامی ئەو ھێرشانە بدەنەوە و تێکۆشان بۆ گەلی کوردستان بکەن، ئاواکردنی کوردستانێکی ئازاد بکەن بە ڕاستییەک.\nلە کوردستان خەتی بەرخۆدان بەھێزە\nئەو بەرخۆدانەی کە پەکەکە دەیکات لە مێژووی کوردستاندا ئاستێکی باڵای بە دەست خستووە. لە چ ھەرێمێک شەڕ درووست ببێت ھێزی گەریللا دەچنە ئەو جێیە و ئەرکی پاراستن دەگرنە ئەستۆ. مەگەر ئەوەی شەنگالی پاراست، پەکەکە نەبوو. ئەوەی کە کەرکووک و تەواوی باشووری کوردستانی پاراست، ھەم دیسان پەکەکە نەبوو. لەو دەمانەدا ڕۆڵی پەدەکە دیار نەبوو. بێدەنگ بوو و ڕای کرد. ئەمڕۆیش بووە بە پارچەیەک لە پلانی داگیرکاریی دەوڵەتی تورک. ئیتر ھەموو شتێ لەبەر چاوە. ئەو قسە نالەجێیانەی دەگوترێن بێچارەیی و لاوازیی پەدەکە نیشان دەدەن. دەبینێت کە لەگەڵ ھەر ڕۆژێکدا بە خۆی بەتەنیا لە ھەرێمەکەدا دەمێنێتەوە. ھەموو کەس لە دەوروبەری تێکۆشانی گەریللایان کۆ دەبێتەوە. ئەو سیاسەتەی ھەتا ڕۆژی ئەمڕۆ لەسەری بووە، ئیتر ئیفلاسی کردووە. ئیتر شوێنکەوتنی سیاسەتی داگیرکەری ھیچ ئەنجامێکی نابێت. گەلی کوردستان مۆری سەرکەوتن لەم قۆناغە دەدات. کێیش لە دەرەوەی ئەم خەتە بمێنێتەوە، ناچارە لە باوەشی داگیرکەراندا بۆ جێیەک بگەڕێت.\nکاوە تۆڵھەلدان/ بادینان\nکەرتی تەندروستی ھەرێم لە خزمەتکردنەوە بۆ بازرگانی


سەرەتا»جۆراوجۆر»نوێترین وەشانی Advanced Kurdish Keyboad بزانە چی بۆ زیاد کراوە؟!\nلەلایەن Ehsan Faramarz لە 03/09/2018 0 Comments\nتایبەتمەندیە نوێیەکانی کیبۆردی کوردی لە نوێترین وەشاندا\nکیبۆردی کوردی کە یەکێکە لە نایابترین کیبۆردەکان کە بۆ هەردوو سیستەمی ئەندرۆید و ئای ئۆ ئێس بەردەستکراوە و بەردەوام خزمەتگوزاری نوێی بۆ زیاد ئەکرێ و وەشانی نوێی بۆ ئەنێرن، لەم دواییانەدا وەشانێکی تری بۆ هات کە کۆمەڵێک تایبەتمەندی زۆر نایابی بۆ زیاد کراوە کە بیریتین لەمانەی خوارەوە:\n① تایبەتمەندی دەنگی بۆ زیاد کراوە: واتە لە کاتی دەست لێدان (نوسین) دەنگی لە کیبۆردەکە دێت هەر وەکو کیبۆردی سامسۆنگ و ئایفۆن و جیاوازتر لە وان ئەتوانی بە دڵی خۆت دەنگەکان بگۆڕیت لە بەشی ڕێکخستنەکانی سەر کیبۆردەکە 5 دەنگی جیاواز بەردەستە\n②یەکێکی تر لە خزمەتگوزاریەکان کە تازە بۆی زیاد کراوە ئەوەیە کە ئەتوانی وشە خەزن بکەیت لەناو کیبۆردەکە: هەر وەک کیبۆردەکانی ئەندرۆید و ئایفۆن لەسەرەوە وشەت بۆ پێشنیار ئەکا و هەروەها چەند ئیمۆجیەکی نوێی بۆ زیاد کراوە لەو شوێنانەی کە بە بەتاڵی مابونەوە.\nلینکی کیبۆردەکە بۆ هەردوو سیستەمی ئەندرۆید و ئای ئۆ ئێس:\nبۆ دابەزاندنی کیبۆردەکە بۆ وەگەڕخەڕی ئەندرۆید کلیک لەسەر دابەزاندن بکە.\nبۆ دابەزاندنی کیبۆردەکە بۆ سیستمی ئای ئۆ ئێس کلیک لەسەر دابەزاندن بکە.\nبابەتەكانی پێشووتر5 لە نایابترین یاریەکانی مۆبایل ڕیکۆردیان شکاند لە ڕێژەی داگرتنیان!!!\nبابەتی دواتر سکایپ ڕیکۆردکردنی پەیوەندییەکانی زیادکرد،دەتوانی پەیوەندییە دەنگی و ڤیدیۆییەکان تۆمار بکەی\nئه‌پڵكه‌یشنى قه‌ڵاى موسڵمان ، قەڵایەک بۆ خۆپاراستن لە شەیتان و دوژمنان\nئەپلیکەیشنی قەڵای موسڵمان وەشانی : ١ له گۆگڵ پله‌ى بڵاوكرایه‌وه . ئەپڵیکەیشنی قەڵای موسڵمان کۆکراوەی…


كێشەی موچە لەبەغدا نیە..؟ لاپەڕەكانی رابردوو هەڵبدەنەوە، ئەوكاتەی جەیشی عێراقی كۆمەڵكوژی دەكردین‌و ماڵ‌و حاڵی وێران دەكردین، بەڵام موچە‌و نەوت‌و بەشەخۆراكی مانگانە لەكاتی خۆی دەهات بۆ كوردستان. عێراق كێشەی خاكی لەگەڵ كورد هەیە، نایەوێت كەركوك بداتە كورد، چونكە ئەمنی قەومی تورك‌و فارس‌و عەرەب وا دەخوازێت، ئێستا هەموو عێراق بە توركیا‌و ئێرانەوە بە بێ كەركوك رازین دەوڵەتی سەربەخۆ رابگەیەنین..بەمەی ئێستا هەمانە.\nهەموو رێككەوتنێكی كورد‌و عێراق، توركیا تێكی داوە، ئێرانیەكان خنكاندویانە، لە رێككەوتنی شاو صەدام‌و كۆتایی شۆڕشی ئەیلول، بۆ تێكدانی گفتوگۆ‌و رێككەوتنی یەكیەتی‌و صەدام لە هەشتاكان..\nبەهۆی سیاسەتی نەوتی هەرێم‌و ئابوری سەربەخۆ، عێراق بودجەی بڕی. توركیا هیچی نەكرد بۆ پشتیوانی هەرێم، توركیا دەزانێت قەوارەی هەرێمی كوردستان دەستورییە، بۆیە ناتوانێت بە هێزی سەربازی بێتە ناو هەولێرو لەناوی بەرێت، زۆر سیناریۆی كرد یەكێك لەوانە داعشی نارد بۆ هەولێر، بەڵام ئەمریكا نەیهێشت..؟ توركەكان پەنایان بۆ شتێكی دیكە برد بۆ لاوازكردن‌و تێكدانی هەرێم ئەویش كارتی ئابوری بوو..تەبعەن بە ئاگاداری ئێران‌و عێراقیش؟؟. ئێستا توركیا دەستی بەسەر نەوت‌و پارەو داهاتی ئەم هەرێمە داگرتووە، نایەڵێت رێككەوتنی موچە‌و بودجەی كورد‌و عێراق سەربگرێت، هاتوە گرێبەستێكی پەنجا ساڵی لەگەڵ حزبێك كرد..ئەمەش خراپی حكومرانی‌و نەبوونی ستراتیژی ئێمەیە..ئێمە تێ كەوتوین، چارەسەر ئەوەیە دۆسیەی نەوت‌و داهاتەكەی لەگەڵ توركیا یەكلایی بكەنەوە، ئینجا دەتوانن خۆتان لەگەڵ عێراق بگەنە رێككەوتنێك.\nتوركیا باشترین سیاسەت بە نەوتی ئێمەوە دەكات، لەدژی ئێمە. نایەڵێت كورد‌و عێراق بگەنە هیچ رێككەوتنێك، كورد لەبەر ناكۆكی‌و دابەشبوونی ناوخۆیی لەهەرێم، ناتوانێت روبەروی توركیا ببێتەوە، ئەم دابەشكارییە ئیقلیمیە وایكردووە هەرێم لە بڕیاری سیاسی یەكگرتوو نەبێت. ئینجا ماڵوێرانیەكە ئەوەیە لەبەغداو هەولێرو سلێمانی كورد بۆتە سێ كوتلەو سێ زۆنی سیاسی جیاواز. بەم هەموو دابەشكاری و ناشەفافی‌و پێچ و پەنایە لەگەڵ یەكتری‌و لەسیاسەتی حزبەكاندا، بەم زوانە قەیرانەكان چارەسەر نابن.


سوید، كچه كوردێك به‌رزترین خه‌ڵاتی ئه‌ده‌بی وه‌رده‌گرێت – Knwe.org\nسەرەکی » هەمەڕەنگ » سوید، كچه كوردێك به‌رزترین خه‌ڵاتی ئه‌ده‌بی وه‌رده‌گرێت\nسوید، كچه كوردێك به‌رزترین خه‌ڵاتی ئه‌ده‌بی وه‌رده‌گرێت\n(به‌لسه‌م كامیل كه‌ره‌م فه‌یلی) ئه‌دیب و نووسه‌ری كوردی دووره وڵات، خه‌ڵاتی سمۆلتسی ئه‌ده‌بی ساڵی 2021ی وڵاتی سویدی پێبه‌خشرا بۆ رۆمانی (ئاسۆی رووداو) کە به‌زمانی سویدی نووسراوە.\nخانه‌واده‌ی به‌لسه‌م به‌ھۆی ئه‌وه‌ی كه كوردی فه‌یلی بوون، سه‌ره‌تای ساڵانی ھه‌شتاكان له‌لایه‌ن رژێمی به‌عسه‌وه له‌عیراق ده‌ركراون و ره‌وانه‌ی ئیران كراون، به‌لسه‌م ساڵی 1982 له ئاواره‌یی و له‌وڵاتی ئێران له دایكبووه. دواتر كۆچیان كردووه بۆ یه‌كێتی سۆڤیه‌ت و له‌وێشه‌وه بۆ ئه‌فغانستان و له‌كۆتاییدا له‌ساڵی 1990 له‌سوید گیرساونه‌ته‌وه.\nبه‌لسه‌م منداڵێكی 7 ساڵ كه گه‌یشتوونه‌ته سوید، له‌وێ خوێندوویه‌تی، خوێندكارێكی زیره‌ك بووه، قۆناغه‌كانی خوێندنی سه‌ركه‌وتوانه بڕیوه‌و ماسته‌ری له بواری ئه‌ده‌بدا به‌ده‌ستهێناوه.\nخولیای ئه‌ده‌ب بووه‌و بایه‌خی به نووسینی چیرۆك و رۆمان به زمانی سویدی داوه.\nچیرۆك و رۆمانه‌كانی ھێنده جوان و پڕ مانا بوون، خوێنه‌رێكی زۆر له ده‌وریان كۆبوونه‌ته‌وه‌و بوونه‌ته جێی سه‌رنج و بایه‌خی رووناكبیران و ده‌زگا ئه‌كادیمییه‌كان.\nھه‌ر بۆیه‌ش رۆمانی ئاسۆی رووداو كه رۆمانێكی جوانی بواری كۆمه‌ڵایه‌تییه، بۆته جێی سه‌رنجی ده‌زگا ئه‌كادییمیه ئه‌ده‌بییه‌كانی وڵاتی سویدو خه‌ڵاتی سمۆلیستی پێبه‌خشراوه كه باڵاترین و به‌نرخترین خه‌ڵاتی ئه‌ده‌بی ئه‌و وڵاته‌یه.\nئەلبوومی دایکی سەروەران\nیەكشەممەی داهاتوو ساڵۆنی كوردستانی نوێ دەست بە چالا…\nناوەندی 7 رە‌نگه لە سلێمانی تابلۆ جیهانییەكان نمایشدەكات


◄ ئەنجام: Found 27, page 1 of 3 Items per page: 🗐 1 🗐 5 🗐 10 🗐 25 🗐 50 🗐 100\n🔤 ئیفلیج؛ ئیفلیجە وشە و دەستەواژە\n📅 دەمێ تومارکرنێ Jun 27 2019 12:10AM\n👁 ئەڤ بابەتە 220 جار هاتیە دیتن\nئیفلیج. شەپڵە لێدراو. [ زێدە... 👁] ✖ ✖ ✖ 0 1 ✔ 72% ✍ ز.س. 27-6-2019 0:10:54\n🏰 ئیلیجە جهـ\n📅 دەمێ تومارکرنێ Aug 13 2018 5:21PM\n👁 ئەڤ بابەتە 458 جار هاتیە دیتن\nگوندێکی سەربە شارۆچکەی قۆچگیری پارێزگای سێواسی باک [ زێدە... 👁] ✖ ✖ ✖ 0 0 ✔ 70% ✍ س.ئـ. 13-8-2018 17:21:06\n🏰 تووزلیجە جهـ\n📅 دەمێ تومارکرنێ Nov 3 2018 11:07PM\n👁 ئەڤ بابەتە 311 جار هاتیە دیتن\nگوندێکی شارۆچکەی سەلیمی پارێزگای قەرسی باکووری کو [ زێدە... 👁] ✖ ✖ ✖ 0 0 ✔ 64% ✍ س.ئـ. 3-11-2018 23:07:32\n🔤 تۆکلیجە وشە و دەستەواژە\n📅 دەمێ تومارکرنێ Jan 22 2019 9:16AM\n👁 ئەڤ بابەتە 5 جار هاتیە دیتن\nگیایەکی وەک کەرتەشییە [ زێدە... 👁] ✖ ✖ ✖ 0 1 ✔ 78% ✍ ز.س. 22-1-2019 9:16:33\n🏰 چاملیجە جهـ\n📅 دەمێ تومارکرنێ Oct 17 2018 11:00PM\n👁 ئەڤ بابەتە 395 جار هاتیە دیتن\nیەکێک لە گوندەکانی ناوچەی حەسەن قەڵای پارێزگای ئەر [ زێدە... 👁] ✖ ✖ ✖ 0 0 ✔ 64% ✍ س.ئـ. 17-10-2018 23:00:06\n🏰 چوخلیجە جهـ\n📅 دەمێ تومارکرنێ May 1 2018 12:12PM\n👁 ئەڤ بابەتە 804 جار هاتیە دیتن\nگوندێکە سەربە شارەدێی ئاغجەلەر لە شارۆچکەی چەمچەما [ زێدە... 👁] ✖ ✖ ✖ 0 0 ✔ 76% ✍ م.ب. 1-5-2018 12:12:53\n🏰 چۆغليجە جهـ\n📅 دەمێ تومارکرنێ Jul 14 2018 9:36AM\n👁 ئەڤ بابەتە 250 جار هاتیە دیتن\nچۆخليجە گوندی(چۆخليجە) دەکەوێتە باشوری رۆژئاوای ش [ زێدە... 👁] ✖ ✖ ✖ 0 0 ✔ 64% ✍ ئـ.ئـ. 14-7-2018 9:36:02\n✌ حوسنییە ئۆروچ بنەوش 1998 / 12 / 1 لیجە چالاکی فیدائی شەهیدان\n📅 دەمێ تومارکرنێ Feb 13 2014 1:07PM\n👁 ئەڤ بابەتە 950 جار هاتیە دیتن\nبۆ ئازادکردنی عەبدوڵڵا ئۆجەلان خۆیی سووتاند [ زێدە... 👁] ✖ ✖ ✖ 0 0 ✖ 56% ✍ ب.ج. 13-2-2014 13:07:12\n🏰 دەلیجە جهـ\n📅 دەمێ تومارکرنێ Aug 15 2018 9:50PM\n👁 ئەڤ بابەتە 414 جار هاتیە دیتن\nگوندێکی شارۆچکەی ماجیرانی سەربە پارێزگای سێواسی با [ زێدە... 👁] ✖ ✖ ✖ 0 0 ✔ 64% ✍ س.ئـ. 15-8-2018 21:50:40\n✌ ردوان مۆتلۆ ناسراو بە (شەڤگەر لیجە) شەهیدان\n📅 دەمێ تومارکرنێ Oct 15 2014 4:24PM\n👁 ئەڤ بابەتە 4,753 جار هاتیە دیتن\nلە ناوچەی لیجەی شاری ئامەد لە دایک بووە. ساڵی 2014 [ زێدە... 👁] ✖ ✖ 0 0 ✔ 82% ✍ هـ.ب. 15-10-2014 16:24:57\n| دروستکرنا لاپەری 7,005 چرکە!


سبەینێ لەم شوێنانە دابەشكردنی نەوت بەردەوام دەبێت – تۆڕی میدیایی خەڵک\n2019/12/02 - 8:20 PM\nلێپرسراوی فرۆشتنی نەوت لە پارێزگای هەڵەبجە ڕایدەگەیەنێت، پڕۆسەی دابەشكردنی نەوت لە سنورەكەیان بەردەوامی هەیە و دەشڵێت: “سبەینێ سێ شەممە نەوت دەدرێتە گەڕەكی كۆكۆییەكان تا بامۆك”.\nئاوات محەمەد، لێپرسراوی فرۆشتنی نەوت لە پارێزگای هەڵەبجە بە (خەڵك)ی ڕاگەیاند، دابەشكردنی نەوت لە پارێزگای هەڵەبجە بەردەوامی هەیە و بە پێی ئەو بەرنامەیەی دانراوە نەوت بەسەر هاووڵاتیان دابەشدەكرێت.\nوتیشی، “سبەینێ سێ شەممە 3-12-2019 دابەشكردنی نەوت دەگاتە گەڕەكی كۆكۆییەكان بەرە و بامۆك”.\nپێشتر لێپرسراوی فرۆشتنی نەوت لە پارێزگای هەڵەبجە ڕایگەیاندبوو، كە هەفتەی دوو ڕۆژ (ڕۆژانی یەك شەممە و سێ شەممە) نەوت دابەشدەكرێت.\nهاوكات قائیمقامیەتی دەربەندیخان لە ڕاگەیەنراوێكدا، كە وێنەی بۆ (خەڵك) هاتووە، ئاماژەی بەوەكردووە، “ڕۆژی سێ شەممە بەرواری ۳-۱۲-۲٠۱۹ ئەو هاووڵاتیانەی، كە لای ئەم بریكارانەی خوارەوە ناویان هاتووە سەردانی بریكارەكانیان بكەن بە مەبەستی دیاری كردنی شوێنی وەرگرتنی نەوت”.\nجەختیشی كردۆتەوە، كە دەبێت هاووڵاتیان پێداویستیەكانی وەرگرتنی نەوتیان پێ بێت وەك پسوڵەی نەوت و وێنەی فۆڕمی خۆراك یان وێنەی پێناسی باری شارستانی یان كارتی نیشتمانی.


جەلال بەرزنجی: شیعر ڕاقیترین جۆری دەربڕینی ئەدەبییە – Politic Press\nجەلال بەرزنجی: شیعر ڕاقیترین جۆری دەربڕینی ئەدەبییە\nئەم بابەتە 365 جار بینراوە\nپۆڵەتیک پرێس- دیداری فەرهەنگی\nجەلال بەرزنجی، لە ساڵی ١٩٥٣ لە هەولێر لە دایکبووە، لە سەرەتای حەفتاکانەوە دەنووسێت. دەیەی نەوەدەکان سکرتێری یەکییەتی نووسەرانی کورد و ئەندامی دەستەی نووسەرانی گۆڤاری( نووسەری کورد) بووە. لە ساڵی (١٩٩٨)ەوە لە کەنەدا دەژییەت. ساڵی ٢٠٠٢ کۆمەڵەی دۆستایەتی کوردی/ کەنەدیی دامەزراندووە. هاوکات خەڵاتی ( ریز ئەواردی) وەرگرتووە. جگە لەوە تا ئێستا چەندین جار کتێبەکانی لە کەنەدا بوونەتە پڕ فرۆش و چەندین خەڵاتی کەنەدیی نێونەتەوەیی ئەدەبییان بردووەتەوە. لەوانە ساڵی ٢٠١١ لە کۆی ١٩٦ کتێبی وڵاتانی گێتی، (پیاوە بێجامە شینەکە)، خەلاتی(وایەڵد)، کە خەڵاتی یەکەم بووە بردووەتەوە. ساڵی ٢٠١٥ خەڵاتی( سالوت تو ئەکسیلنس)، ساڵی ٢٠١٦( هۆلە فێم) بۆ ئەدەب و هونەری پێ بەخشراوە. بەشداری دەیان کۆنفراسی ئەدەبی نێودەوڵەتی کردووە. دەیان شیعر و چاوپێکەوتنی بە ئینگلیزی لە گۆڤارە ناسراوەکانی کەنەدا بڵاو بووەتەوە. ئەندامی نووسەرانی نێودەوڵەتی، سەندیکای نووسەرانی زملبێرتا و کۆمەڵەی پیاسەی شاعیران و کۆمەڵەی شاعیرانی کەنەدایە.\nلەم دیدارەدا لەسەر چەند پرسێکی پەیوەست بە ئەدەب بە گشتی و شیعر بەتایبەت گفتوگۆمان کردووە.\nدیار لەتیف: ئایا وەک شاعیرێک لەگەڵ چی جۆرێک لە ناونیشاندان؟ ئایا چۆن ناونیشان هەڵدەبژێرن و بایەخی ناونیشان بۆ دەق چییە؟ پێوەرەکانی شیعری باش چین؟ چی شیعرێک مەودابڕ و کات لەتکەرە؟ لەنێوان چی گوتن و چۆن گوتندا لایەنگری کامیان دەکەن؟ ئایا دەبێت هەموو شیعرێک خاوەن بابەتێک بێت؟ هەندێ دەربڕاو هەن، نا شیعریین سواون گوتەی ڕۆژانەن، چۆن شیعری کوردیی خۆی لێ بپارێزێت؟ یان بەجۆرێکیتر بێژین، ئایا پێویست دەکات شیعری کوردیی و ئەدەبی کوردیی خۆی لێ بپارێزێت؟ ئایا ڕاتان لەسەر کەم نووسی و زۆر نووسیی چییە؟ یان جۆرێکیتریش بپرسمەوە، چی لەبارەی کەم بڵاوکردنەوە و زۆر بڵاوکردنەوە بەیان دەکەن؟\nجەلال بەرزنجی: لە گەڵ ئەو ناو نیشانەم کە لە گەڵ ناوەرۆک، یان پەیامی دەقەکە دێتەوە. بە زۆری ناونیشان دوای تەواو بوونی نووسینی دەق دادەنێم، بۆدۆزینەوەی ناو نیشانێک لە گەڵ دەقەکە هارمۆنیەتی هەبێت، جاری واهەیە، زۆرم پێدەجێت، زۆریان دەگۆڕم. هەندێک جاریش بە ئاسانی دێت. ناو نیشان بۆ دەقەکە بایەخی هەیە لای من وەک دەرگای چوونە ژوورەوەیە لە دەق! بە زمانێکی چڕ، سادە جوانی راوبکات وخۆشی و دڵنەوای بە مرۆڤ بدات بیخاتە ئەتمۆسفیرێکی ئاشتی، ئارامی و دیمەنەکان بێنە بەر چاو! لەهەمان کات وا بکات دیدی قوڵ و هەستی جوان بکات. شیعری پاک، ئەوانەی بە دیدی مرۆڤایەتی دەنووسرێن و لە کاریگەری ئایدۆلؤژی،راستەوخۆی، لە کلیشە دوورن، زمانیان هونەرییە رەنگدانەوەی هەستن لە سەر جوانیەکانی دەوربەرمان و ناکۆکیە ئاڵۆزەکانی ناوەوەمان و لە کاتی داهێنان دەژین وکاتی ئاسایی تێدەپەڕێنن.\nهەردووکیان لای من گرنگن لە نووسینیش دەبێت،نووسەر شتێک بڵێت. یان پەیامێکی هەبێت،بەڵام دەبێت چۆنایەتی باش بێت و بە ستایلێکی هونەری و جیاواز بنووسرێت. خۆپاراستن لەو جۆرە شیعرانە دەوەستێتە سەر پێشینەی رۆشنبیری شاعیر، کواڵەتی زمانی، خەیاڵی تەڕوتازەی و چۆنیەتی دنیا بینینی ئەگەر لە سەرەوە وبن وتەنک نەبن، بەرهەمیان جوان و زیندوو دەبێت!\nهەڵبەتە، چونکە ئەگەر شتی سواو، کڵێشە و لاسایی ئەوانی تر بکەیتەوە و داهێنان نەکەیت و شتی جیاواز نەنووسیت،خۆت نیت، نازانم ئەوانە خۆیان نین چۆن و تاکەی لە ژێر کاریگەری و پەراوێزی نووسینی ئەوانی تر دەنووسن؟ بەرای من باڵای داهێنان بە زۆر نووسین و کەم نووسین ناپێورێ، رامبۆ یەک کۆمەڵە شیعری هەیە، کاریگەری زۆری هەبوو، لە سەر شیعری مۆدێرنی فەرەنسی وسنووری فەرەنسای بڕی. ئێستە لە هەموو دنیا دەخوێندرێتەوە لە زۆر وڵاتان خراوەتە بەرنامەی خوێندن. زۆر نووسەریش هەن دەیان کتێبیان هەیە، زەمەن بڕناکەن. لای من چۆنایەتی ( کواڵەتی) گرنگە نەک چەندایەتی (کوانتەتی). کەم نووسین لەگەڵ کەم بڵاو کردنەوە جیاوازە، نووسەری واهەیە زۆر دەنووسێت، بەڵام کەم بڵاو دەکاتەوە. هی واش هەیە، ئەوەی دەینووسێت حەزدەکات، زوو بڵاو بکاتەوە. هەمنگوایی دەڵێ” پێش ئەوەی بەرهەمەکانم بڵاو بکەمەوە ٢٠٠ جار پیایاندا دەچمەوە و پاک نووسیان دەکەم. رۆماننووس هەیە رۆمانێک بە شەش حەوت ساڵ دەنووسێت، بە بۆچوونی من پەلە هەم لە نووسین هەم لە بڵاو کردنەوە نەکەی لێگەڕێیت بەرهەمەکەت لە ناوەو پێبگات بۆ ئەوەی ئاماژەت بداتی تا بینووسیت. تێناگەم هی واهەنە چۆن دەتوانن رۆمانێکی قەبە بە ساڵێک یان کەمتربنووسن؟\nدیار لەتیف: درەخت و شاعیر لە ڕوویەکەوە لێک دەچن، چۆن درەخت پێویستی بە ئاو و خۆرە، شاعیریش بۆ بەپێزکردنی دەقەکەی ئاتاجی بە مەعریفە و زانیارییە. ئایا کۆمەڵگە و مرۆڤی کوردی، بۆچی هەرگیز پێی خۆش نەبووە بە شاعیر بانگی بکەیت! ئاخۆ نەریتی خێڵ لە نیمچە دوورگەی عەرەبی، ڕەنگدانەوەی بەسەر ئاین و شیعر هەبووە؟ شیعر لە ئیسلامدا هەم نەخوازراوە، لەلایەکیتریشەوە ڕێپێدراو، بەتایبەت لەو وەختەی نەبێتە زیان بۆ سەربەهاکان! ئیسلام لەگەڵ شیعری چاکەخواز و بێگەرددایە و شیعرێک خزمەت بە ئاسمان بکات. هەرچەندە دەقی پیرۆز هەوڵی بۆ ئەوەدا ئەو نەریتە عەرابییەی پێش ئیسلام لەناوببات و خێڵ لە بەرامبەر بنەبڕکردندا وەستایەوە و تەنانەت ڕێساکانی خێڵ بووە هۆکاری دیسان چاکسازی لە سڕینەوەی کلتوور و کلتووری شیعریی ئەوکاتی دوورگەی عەرەبیی بەر لە ئیسلام، کە ئاسەوارەکانی بۆ ئێستاش درێژدەبێتەوە. ئیسلام توانی ژیانی کۆمەڵایەتی عەرەب بگۆڕێت، بەڵام لەگۆڕینی کلتووری ئەدەبییدا شکستی هێنا. ئایا ئەوە هێزی ئەدەبە بەرامبەر بە هێزی ئاین دەوەستێتەوە؟\nجەلال بەرزنجی: لەبەر ئەوەی تێگەیشتنی کورد بۆ کەسیەتی شاعیر لاوازە،جاران جیاوازییان لە نێوان شاعیرو شایەر نەدەکرد. جگە لەوەش، هەتا ئێستە کەسانی وا هەنە شاعیربە کەسێکی دەست و پێ سپی، خەیاڵی و ناو هەورانە دەزانن و پێیان وایە شاعیران هەمیشە مەست وحەیرانن وەک پەپولە حەزیان لەدوری مۆمە.لەوەش سەیرتر چونکە دنیای واقعی وکڵێشە شاعیران تێرناکات مامەڵە لەگەڵ دنیای جوانی و فەنتازی دەکەن ، پێیان کەسی زۆر تەواو نیین.\nلە بەرئەوەی شیعر هێز لە گیان، خەیاڵ و رەنگدانەوەی هەستی لە سەر ئاڵۆزییەکانی ناخی مرۆڤ و سروشت وەردەگرێت و راقی ترین جۆری دەربڕینی ئەدەبییە، بۆیە ئەو هێزانە لە هەوڵدان بۆ سڕینەوەی شکستیان هێناو شکست دەهێنن. هەتا ئەو ئایەتیەی لە کاتی بڵاو بوونەوەی ئیسلام لە دژی ئەو شیعرانەی لە سەر بنچینەی قورئان نانووسرێن، خەون، راوکردنی جوانی و رامان سەرچاوەی نووسینیانە نەیتوانی ئەو کارە بکات و کلتوری پێش ئیسلام کە شیعری جاهیلیە ، دوای ئیسلامیش شیعری هونەریە بسڕێتەوە.\n*بەشێک لە بەرهەمەکانی جەلال بەرزنجی:\n١ـ یادەوەری کەسێکی بەر با، شیعر، ٢٠٠٣.\n٢ـ ناوم بنێن ماڵەوە، ٢٠٠٦.\n٣ـ هەوڵدانێکی تر بۆ گرتنی مەوداکان، ٢٠١٠.\n٤ـ هەردەمەی لەشوێنێک هەمیشە لە ماڵەوە، شیعر،٢٠١٩.\n٥ـ پیاوە بێجامە شینەکە، یادەوەری، بە ئینگلیزی لە کەنەدا و ئەمەریکا و ماڵپەڕی ئەمازۆن و دەیان مالپەڕی تر، ٢٠١١.\n٦ـ هەڵبژادەیەک لە شیعرەکانی بە ئینگلیزی بە هەماهەنگی هەردوو زانکۆی ئەلبێرتا، لە کەنەدا و مەشیگان لە ئەمەریکا، بڵاو بووەتەوە، لەکورتە لیستی خەڵاتی باشتیرن دیوانی شیعری ٢٠١٥ بوو.\nڕۆمانی (گەشت بەڕێگەی خەون) و کۆمەڵە شیعری( لە سێبەری ڕەنگەکان) لە ژێر چاپدان و بە ئینگلیزی بڵاو دەبنەوە.\nوەلید عومەر پێنج دەقی فیکری بڵاو دەکاتەوە\nسینەما سالم سێ فیلمی “تەها کەریمی” بێ بەرانبەر نمایش دەکات


په‌رله‌مانی عێراق له په‌سه‌ندكردنی بودجه‌ی سـاڵی 2008 شـكست ده‌هێنێت و ئاڵایه‌كی نوێ بۆ وڵاته‌كه په‌سه‌ند ده‌كات\nناكۆكی نێوان ئه‌ندامانی ئه‌نجومه‌نی نیشـتیمانی عێراق بووه مایه‌ی دواخستنی په‌سه‌ندكردنی بودجه‌ی سـاڵی 2008 ی عێراق، كه پـێشـتر پـێشـبینی ده‌كرا به سـانایی ده‌ربازبێت.\nدره‌نگانێـكی ڕۆژیی دووشه‌ممه پـێشـنیاری ته‌رخانكردنی 48 ملیار دۆلار بۆ بودجه‌ی ئه‌مسـاڵی عێراق هه‌ڵـوه‌شـایه‌وه پاش ئه‌وه‌ی ناكۆكی له نێوان ئه‌ندامانی شیعه و سوننه و كورد له‌سه‌ر چۆنێتی خه‌رجكردنی ئه‌و بڕه پاره‌یه سه‌ریهه‌ڵـدا.\nناكۆكی گه‌وره‌ی نێوان په‌رله‌مانتاره‌كان له‌سه‌ر مه‌سه‌له‌ی ته‌رخانكردنی له سه‌دا 17 بودجه‌كه بوو بۆ هه‌رێمی كوردسـتانی ئۆتۆنۆمی ده‌وڵه‌مه‌ند به نه‌وت.\nله لایه‌كی دیكه‌وه ڕۆژی سـێشه‌ممه په‌رله‌مانی عێراق به زۆرینه‌ی ده‌نگ ئاڵایه‌كی نوێی كاتیـیان بۆ وڵاته‌كه‌یان په‌سه‌ندكرد كه تیایدا نووسـینی الله أكبر له نووسینی سه‌دام حسێنه‌وه گۆڕا به خه‌تی كوفی.\nهه‌روه‌ها له ئاڵا نوێـیه‌كه‌دا سێ ئه‌ستێره‌كه‌ش لابراوه. وه‌لێ سێ خه‌ته سوور و سپـی و ڕه‌شه‌كه ده‌مێنـێته‌وه.\nعێراقیـیه‌كان كێشمه‌كێشـیان بوو له‌سه‌ر ئاڵا كۆنه‌كه كه سه‌رده‌می ڕژێمه دڕندانه‌كه‌ی سه‌دام حسـێنی وه‌بیر ده‌هێنانه‌وه.\nهاوكات هه‌ر ڕۆژی سێشه‌ممه توندوتیژی زیاتر له عێراق ڕوویدا.\nخۆكوژێـك خۆی له به‌رده‌م ده‌رگای خوێندنگه‌یه‌ك له شـاری باقوبه ته‌قانده‌وه و له ئاكامدا21 كه‌سی برینداربوون كه زۆربه‌یان خوێندكار و مامۆسـتا بوون.\nسه‌باره‌ت به په‌سه‌ندكردنی په‌رله‌مانی عێراق بۆ گۆڕینی ئاڵای عێراق په‌یامنێری به‌شی كولاردی ده‌نگی ئه‌مریكا عومه‌ر فه‌رهادی له شـاری هه‌ولێره‌وه ڕاپـۆرتێـكی ناردووه و ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیه‌ی سه‌ره‌وه.


چیتان پێ بڵێم؟ ئەستێرە کەریم : چاوی گەل\nئیبراهیم ئەحمەد و جەلال تاڵەبانی ئێوە و لایەنگرانتان لە پارتی بۆ جیا بوونەوە؟؟ وە پارتێکی سیاسیتان بۆ خۆتان دروست کرد؟؟ بۆ ئەوەی تەنیا پارتی دزی نەکات و ئێوەش بدزن؟\nجەلال تاڵەبانی لە ساڵانی چلەکاندا بووبە ئەندامی پارتی دیموکراتی کوردستان .گەنجترین و ووریاترین ئەندامی پارتی بوو زۆر بە خێرایی لە پلەکانی پارتیدا بەرزبووەوە.لەسەرەتاوە هەڵە و خواروخێچی لە پارتی و سەرکردەکەی بەرزانیدا دەبینێت.\nتاڵەبانی هەرگیز نەیدەویست بەرزانی سەرکردەی کورد بکات ، چونکە وەک کابرایەکی ئەرزدار، فیوداڵ، ئاینی و ڕەجعی دەبینی کە هیچ جێگای باوەڕ نیە نەتەوە ببات بەڕێوە . بەڵام چاری نەبوو دەبوایە دوای بارزانی بکەوێت لەبەر دوو ھۆکار:\nیەکەم کە ئەو زۆر گەنج بوو کە داوای سەرکردایەتی بکات ، دووەم تاڵەبانی ئەو تەجروبەو شەخسیاتەی بارزانی نەبوو.\nئیبراهیم ئەحمەد و جەلال هەر لە زوەوە گیروگرفت و جیاوازیان هەبوو لەگەڵ بەرزانیدا وە جیابونەوەیان شتێکی ئاشکرابوو.\nکارەساتێکی دڵتەزێن بوو ئەو جیابوونەوەیە، هیچ سودێکی نە بۆ گەلی کورد و نەبۆ خەباتی گەلی کورد نەبوو. دوژمن شەو و ڕۆژ بەدوای ئەوەدا دەگەڕان بێهێزیەک لە شۆڕشدا بدۆزنەوە و لەوێوە فشار بخەنە سەر شۆڕش و بیشکێنن.\nکاتێک لایەنێکی بێهێزیان دەدۆزیەوە ئەوکاتە سیاسەتی دابەشکردن و دەست بەسەردا گرتن بەکارھات.جا ئەوکاتە دوژمن کردینی بە دوژمنی یەکتری وە دەسەڵات و پارەی خستە بەردەستی ئەو کەسانەی کە ئارەزووی دەسەڵات و پارەیان هەبوو ،وە وەک ئاشکرایە هەموومان حەزمان لە دەسەڵات و پارەیە.\nمن باوەڕم وایە کە ئەمە ڕاستیەکی تەڵخ و تاریک بوو کە سەرکردەکانی کورد خستیانە بەردەست دوژمن ، چۆن دەتوانین بەرامبەر بە دوژمن بجەنگین کاتێک ئێمە ناتوانین لەناو خۆماندا یەک گرین . وە ئەم جیابونەوەیە جیابونەوەی گەورەتر و گیروگرفتی قوڵتری بۆ کورد دروست کرد وەک جیابوونەوەی گۆڕان لە یەکێتی.\nلە کۆندا ناوی بارزانی وەک ناوی خواوابووە، وە ئەوکەسەی کە ناوی بارزانی بهێنایە بەخراپە ئەوە وەک کافر لە قەڵەم ئەدرا وە ئەو کەسە حسابی دژ بە شۆڕشی بۆ دەکرا ،هەر وەک هەموو موسڵمانان ئەگەر ڕەخنە لە ئیسلام و پێغەمبەر بگریت بە کافرت حساب ئەکەن و دەبیت بە دوژمنی خوا!\nبارزانی لەوەتەی هەیە هەروەک دەوڵەتی عێراقی پارە و هێزێکی زۆری تەرخان کردووە بۆ جاسوسی و کۆکردنەوەی زانیاری بەسەر نەتەوەی کوردەوە، ڕژێمێکی تیرۆری دامەزراند بە ناوی (پاراستن) لە (موخابەراتی)عێراقی خراپترە. بۆ لەناوبردنی ڕەخنەگرانی بارزانی.\nخۆی کاپتنی پاپۆڕەکەیە تا ئێستا و ئازادە چۆنی دەوێت پاپۆڕەکە بەرێت بەڕێوە .\nیەکێتی لە پارتی جیابۆوە\nگۆڕان لە یەکێتی جیابۆوە\nئەوەی من لێی تێناگەم ئەوەیە ئایا جیابونەوەی ئەوان لەسەر بناغەی ئایدۆلۆژیە وەک زۆربەی پارتیەکانی وڵاتانی تری دونیا؟یان لەسەر دەسەڵات و مۆنۆپۆلی کوردستانە؟


له‌لایه‌ن: - ئەلەند دانا - به‌روار: 2022-05-29-03:41:00 - کۆدی بابەت: 8831\nداڤید ئۆلاتەکونبدۆ ئەلابا (بە ئینگلیزی: David Olatukunbo Alaba، بە عەرەبی: دافيد ألابا). یاریزانی پیشەگەری هێڵی بەرگری یانەی ڕیاڵ مەدرید و هەڵبژاردەی نەمسایە. لە ٢٤\_٦\_١٩٩٢ لە شاری ڤیەننای پایتەختی وڵاتی نەمسا لەدایکبووە. بە یەکێک لە باشترین بەرگریکارەکانی دەیەی ٢٠١٠-٢٠٢٠ دادەنرێت.\nناوی تەواوەتی داڤید ئۆلاتەکوبدۆ ئەلابا\nناوی کورتکراوە ئەلابا\nبەرواری لەدایکبوون ٢٤\_٦\_١٩٩٢\nشوێنی لەدایکبوون ڤیەننا، نەمسا\nباڵا ١٨٠ سانتیمەتر\nشوێنی یاریکردن دڵی بەرگری\nبەپێی ئەوەی ئەلابا لە ڤیەننا لەدایکبووە سەرەتای ژیانی وەرزشی وەکوو منداڵێک لەگەڵ یانەی ئەسپێرندا دەستپێکردووە پاشان بۆ یانەی ئەوستریا وێن یاریی کردووە.\nئەلابا لە ساڵی ٢٠٠٨ پەیوەندی کرد بە یانەی بایەرن میونخەوە و لە سەرەتادا لە یانەی ژمارە دوو یاری دەکرد. لە مانگی ١٠ـی ٢٠١٠ بڕیاردرا کە ئەلابا وەکوو یاریزانی ژمارە یەکی یانەکە یاری بکات. لە ١٠\_٢\_٢٠١٠ لە جامی پۆکاڵدا ئەلابا لە خوولی ٥٩ دەچێتە یاریگا و دەبێت بە گەنجترین یاریزان بەژداری یاریی بایەرنی کردبێت. لە مانگی ١ـی ٢٠١١ و بۆ ماوەی نیو وەرز لە یانەی هۆفنهایم بووە. لە وەرزی ٢٠١١-٢٠١٢ وەکوو یاریزانێکی سەرەکی یاری کردووە و ئاستێکی بەرزی پێشکەش کردووە. لە وەرزەکانی ٢٠١١-٢٠١٨ ئەلابا وەکوو بەرگریکاری باڵی چەپ یاری دەکرد بەڵام لەدوای ساڵی ٢٠١٨ـەوە وەکوو دڵی بەرگریکردن یاری دەکات. لە ٢٠١٣ گرێبەستەکەی تا ساڵی ٢٠١٨ درێژکردەوە. لە ساڵی ٢٠١٨ گریبەستەکەی تا ساڵی ٢٠٢١ درێژکردەوە. بە درێژایی وەرزەکانی ٢٠١١-٢٠٢٢ ئەلابا وەکوو یاریزانی سەرەکی بایەرن یاری دەکرد. لە ساڵەکانی ٢٠١١، ٢٠١٢، ٢٠١٣، ٢٠١٤، ٢٠١٥ و ٢٠١٨ نازناوی باشترین یاریزانی نەمساوی بەدەستهێناوە.\nگواستنەوە بۆ ڕیاڵ مەدرید\nلە ٢٨\_٥\_٢٠٢١ گرێبەستێکی ٥ ساڵی لەگەڵ یانەی ڕیاڵ مەدریددا کرد. لە ٢٤\_١٠\_٢٠٢١ یەکەم گۆڵی خۆی، لە دژی یانەی بەرشەلۆنە تۆمارکرد و بوو بە دووەم یاریزانی نەمساوی لە مێژوودا کە لە کلاسیکۆی ئیسپانیادا گۆڵی تۆمارکردبێت.\nلە ٢٠٠٩ بۆ یەکەم جار بۆ هەڵبژاردەی نەمسا بانگهێشتکرا. بۆ ٥ ساڵی بەدوایەک نازناوی باشترین یاریزانی نەمساوی بەدەستهێنا. لە جامی جیهانیی ٢٠١٤ گۆڵکاری هەڵبژاردەکەی بوو بە تۆمارکردنی ٦ گۆڵ. لە ٢٤\_٣\_٢٠١٧ وەکوو کاپتنی هەڵبژاردەکەی دەستنیشانکرا. بە یەکێک لە باشترین یاریزانەکانی تۆپی پێی نەمسا لە مێژوودا دادەنرێت.\nئەلابا خاوەنی خوشکێکە. دایکی بە ڕەچەڵەک فلیپینیی و باوکی نەیجیرییە.\nبابه‌ته په‌یوه‌ندیداره‌كان به : داڤید ئەلابا


فۆڕمی تۆمارکردنی بابەت | 25-09-2015\n- ئەمڕۆ فڕۆکە جەنگییەکان و هێزەکانی پێشمەرگە بۆردمانی مۆڵگەکانی داعشیان کرد لە گوندێکی میحوەری رۆژئاوای شاری کەرکوک، بەو هۆیشەوە ژمارەیەک چەکداری داعش کوژران وبریندار بوون. - شەوی رابردوو هێزەکانی پاراستنی گەل هەپەگە لەناوچەی ئەلکێی سەربە شرناخ چالاکیەیان بەچەکی رۆکێت ئەنجامدا و پاشانیش شەڕ وپێکدادان هاتەئاراوە. - فڕۆکە جەنگیەکانی تورکیا، بۆردومانی چەند ناوچەیەکی سەر بە شارۆچکەی ئاکرێیان لە سنوری پارێزگای دهۆک دەستپێکردووە. - پانزەهەمین کۆنگرەی نەتەوەیی کورد لەشاری برۆکسلی پایتەختی بەلژیکا دەستی بەکارەکانی کرد کە بڕیارە ماوەی سێ رۆژ بخایەنێت، کۆنگرەکەش 240 ئەندام لەخۆدەگرێت و 45 حزب و ژمارەیەک چاودێر بەشدارن تیایدا. شایانی باسە تەنها پارتی دیموکراتی کوردستان لە باشوور بەشداریی کۆنگرەکەی نەکرد. - گەریلاکانی هەپەگە و یەژا-ستار لە هەرێمی حەفتانین ی سەر بە هەرێمەکانی پاراستنی مەدیا، فڕۆکەیەکی سیخوڕی سوپای تورک-یان بە ناوی (بایراکتار) خستووەتە خوارەوە.


(14) به‌ڕاستی له‌ناو ئێمه‌دا که‌سانی موسوڵمان و خواناس هه‌یه، که‌سانی بێ دین و خوانه‌ناس و سه‌ر که‌شیش، جا ئه‌وه‌ی موسوڵمان ده‌بێت دیاره که ڕێبازی سه‌ر فرازی دۆزیوه‌ته‌وه.\n(15) به‌ڵام خوانه‌ناس و سه‌ر که‌شه‌کان به‌سه‌ریانه‌وه ناچێت به‌ڵکو ده‌بنه سوته‌مه‌نی دۆزه‌خ (لێره‌دا گوفتاری په‌ریه ئیمانداره‌کان ته‌واو ده‌بێت).\n(16) جا ئه‌گه‌ر ئه‌و خه‌ڵکه ڕێگه‌ی ئیسلامه‌تی و دینداری بگرنه به‌ر ئێمه بارانی پڕ به‌ره‌که‌تیان به‌سه‌ردا ده‌بارێنین.\n(17) تا له‌وه‌شدا تاقییان بکه‌ینه‌وه‌و (به ته‌واوی ده‌ر ده‌که‌وێت کێ به‌نده‌ی ڕاسته‌قینه‌یه‌و کێیش به دنیا ده‌خه‌ڵه‌تێت) جا ئه‌وه‌ی له یادو به‌رنامه‌ی په‌روه‌ردگاری لابدات، ده‌یخاته ناو سزاو ئازارێکی به‌رده‌وام.\n(18) دڵنیابن که: مزگه‌وته‌کان تایبه‌تی خوای گه‌وره‌ن، ده‌بێت هه‌ر ئه‌وه‌ی تێدا بپه‌رسترێت و ناوی که‌سی تر نه‌کرێته شه‌ریك و هاوتای ناوی ئه‌و زاته.\n(19) جا کاتێکیش به‌نده‌ی خوا محمد صلی الله علیه وسلم بانگه‌وازی بۆ شوێنکه‌وتنی به‌رنامه‌ی خوا ده‌کرد (ئه‌و خه‌ڵکه به‌ده‌سته‌ی ئاده‌میزادو په‌ریه‌وه) خه‌ریکبوو له ناوی به‌رن (نووری خوا بکوژێننه‌وه).\n(20) پێیان بڵێ: من هه‌ر به‌رده‌وام ده‌بم و هه‌ر بانگه‌واز ده‌که‌م بۆ لای په‌روه‌ردگارم، که‌سیش ناکه‌مه هاوه‌ڵ و شه‌ریکی.\n(21) هه‌روه‌ها پێیان بڵێ: من هیچ جۆره زه‌ره‌رو زیانێکم به‌ده‌ست نیه، هه‌روه‌ها هیدایه‌تیش به‌ده‌ست من نیه (ئه‌گه‌ر خۆتان بیر نه‌که‌نه‌وه، قه‌ناعه‌ت به‌زۆر نی یه).\n(22) بڵێ: به‌ڕاستی من هه‌رگیز هیچ که‌سێك له خوا په‌نام نادات ئه‌گه‌ر خوا بیه‌وێت تووشی زیانێکم بکات و هه‌رگیز په‌ناگایه‌کم ده‌ست ناکه‌وێت جگه لای خوا نه‌بێت.\n(23) به‌ڵکو من ته‌نها گه‌یاندنی په‌یامه‌کان و به‌رنامه‌ی خوام له‌سه‌ره، جا ئه‌وه‌ی له خواو پێغه‌مبه‌ره‌که‌ی یاخی ببێت ئه‌وه با دڵنیابێت که دۆزه‌خی بۆ ئاماده‌کراوه بۆ هه‌میشه‌و هه‌تاهه‌تایی.\n(24) هه‌تا کاتێك هه‌ڕه‌شه‌کان ده‌بینن، ئه‌و کاته ئیتر ده‌زانن، کێ پشتیوانی لاوازه‌و ژماره‌که‌ی که‌مه.\n(25) هه‌روه‌ها پێیان بڵێ: من نازانم ئایا ئه‌و هه‌ڕه‌شانه‌ی لێتان ده‌کرێت نزیکه یاخود ماوه‌یه‌کی درێژی بۆ داده‌نێت.\n(26) ئه‌و زاته زانای نهێنی و شاراوه‌کانه، که‌سیش له نهێنی و شاراوه‌کانی ئاگادار ناکات.\n(27) مه‌گه‌ر بۆ پێغه‌مبه‌رێك خوا خۆی ڕازی بێت (به‌وه‌ی هه‌ندێ نهێنی بزانێت)، ئه‌و کاته فریشته ده‌کاته پاسه‌وانی له به‌رو پشته‌وه (تا په‌ری و شه‌یتانه‌کان نه‌توانن زه‌فه‌ری پێ به‌رن)...\n(28) تا خوا چاك بزانێت و ئاگادار بێت له‌وه‌ی به‌ڕێکوپێکی په‌یام و ڕێنموویی په‌روه‌ردگاریان گه‌یاندووه، هه‌رچه‌نده خوا به‌هه‌موو ئه‌و شتانه‌ش ئاگاداره که کردوویانه و پێی هه‌ستاون و هه‌موو شتێك لای ئه‌و زاته به‌ژماره ئامار کراوه.


چـیڕۆک بـۆ منداڵان:\nشازادە و مامۆستاکەی.\nلە سەردەمێکی کۆنـدا، شایەکی بە تەمەن ھەبوو. ئەم شایە تەنھا کچێکی لاوی ھەبـوو، کە زۆری خۆشـدەویسـت.\nمامۆستاکەی بۆ مـاوەی سێ سـاڵ، رۆژی سـێ وانـەی بە شازادە دەوتـەوە. گـەلی شـتی بە سوودی فـێرکـرد. بەڵام ھەموو جارێک لە کۆتایی دوا وانەدا، مامۆستا بە ناڕەوایی و بە بـێ ھـۆ، چـەپـۆکـێکی بـە دەسـتـێکی شـازادەدا دەکـێـشا..! شـازادە سـوور دەبـۆوە و زۆری پێ ناخـۆش بـوو. چـونکە ھـیچ ھەڵـەیـەکی نەدەکـرد. چەنـد جارێک ویسـتی لـەم سـتەم و نـاڕەواییەی کە مامۆسـتاکەی لـێیدەکات باوکی ئاگـادار بکاتەوە. بـەڵام دانی بە خۆیـدا گرت. لە دڵی خۆیدا، وتی: با بمێنت بۆرۆژی خۆی و تۆڵەی خۆمی لێدەکەمەوە.\nشـا کـۆچی دوایی کـرد. دوای چەنـد رۆژێـک شـازادە شـوێـنی بـاوکـی گـرتـەوە. تـاجـی شاھـانـەیـان لەسـەری کـرد وبـە فـەرمی بـوو بـە شـای وڵاتـەکـەیـان.\nشـازادە چەنـد رۆژێـک لە دوای وەرگـرتنی دەسـەڵاتی شـاھـانەی وڵاتـەکەی، نـاردی بـە دوای مامۆستاکەیـدا کە ھـەر ئـێستا بێت و سـەردانی بکـات. مامۆسـتاکەی ئامـادە بـوو.\nمامۆستا (بە روویەکی خۆشەوە تەوقەی لەگەڵیدا کرد): پڕ بەدڵ جوانترین پیرۆزباییتان لێـدەکـەم. ھــیوای سەرکـەوتـن و تەمـەنـدرێـژی و بـەخـتـەوەریتـان بـۆ دەخـوازم. ئـەم چەپـکە گوڵـەش کـە وەکـوو خـۆت جـوانـە، پێـشکـەشـتانی دەکـەم.\nمامۆسـتا (بە زەردەخـەنەیـەکەوە): بـەڵـێ دەزانـم. دەزانـم لـێـمدەپـرسیت بـۆ بـە نـاڕەوا ھەمـوو رۆژێـک، ئـەو سـتەمـەم لـێـت دەکـرد و ئـەو چەپـۆکـانـەم بـە دەسـتا دەکـێشـا؟\nشـا: بەڵی بۆ ئـەم مەبەستە بانگـم کـردووی. ئێسـتا وەڵامـم بـدەرەوە بـۆ ئەو ستەمەت لێـدەکـردم. ھــیچ ھـەڵـەیـەکـم ھەبـوو..ھـیچ شـتـێکی نـاشـێـرینت لـە مـن دەبـیـنێ؟\nمامۆستا: شای لاومان، من دەمـزانی کە باوکت بمرێت، تۆ دەبیتبـە شـای وڵاتـەکەمان. تـۆ ئـێستا شایت و لـە لووتـکەی دەسەڵات دایـت. ھـەموو کـاروبارێـکی وڵاتـەکـەمان بە فەرمانی تـۆ بەڕێـوە دەچـن. چیت بـوێ دەیکەیـت وڕێگـرت نییە. ئەگەر ھاتـو خۆت یا وەزیرەکانت یا کاربەدەستە باڵاکانت، بەبێ ھـۆ و بە ناڕەوا ستەم لە ھـەر ھاوڵاتییەکمان بکـەن. تـۆ چـۆن ناڕەواییەکەی منت پێ ناخـۆش بوو، لە دڵت گـرتـووە. کەسانی تـریش وەکوو تۆ ستەم و ناڕەواییـان پێ ناخـۆشدەبێـت. دەتـوانیت بە ھـەوەسی خـۆت سـزای خەڵکی بـدەیت. بەڵام رەنگە خەڵکی بترسن و نەوێـرن گـلەیی بکەن وسکـاڵا لەسەرت تۆماربکـەن. جا مەبەستی من لەو ستەم و ناڕەواییەی لێـم دەکـردیت ئەمەیە:کە ھەست بەوە بکەیت کە سـتەم و ناڕەواییزۆر ناخـۆشن. من تـۆم بەقـەی چاوەکـانم خۆشدەوێ.تـۆ زیـرەک و رێـزداریت، ھـیچ ھـەڵـەیەک و ھـیچ شتـێکی ناشـیرینت نەکـردووە.تەنـیا مەبـەستم ئەوەبـوو، کە بـزانیت ستەمکـردن و نـاڕەوایی زۆر نـاخـۆشن. گـەر دەتەوێـت سـزاشم بدەیـتلە بەردەستـدام.. چەنـد چەپـۆکم لێـداویت، دوو ھـێندە چەپـۆکم لـێـبدە.\nشا کە گوێی لە قسەکانی مامۆستاکەی بوو، کە مەبەستی چەپۆکەکانی بۆ روون کردەوە. ھەستایە پێوە و دەستەکـانی مامۆستاکەی ماچ کرد. سێ جاریش لەسەر یەکتری، سەری رێـز و نـوازشی بـۆ مامـۆسـتـاکەی نـەوانـد و زۆر بـە گـەرمیـش سوپـاسی کـرد.\nشـا:مامـۆسـتای دانـا و زانـا و دڵسـۆزم، سـوێنـد و بەڵـێـن بێـت. کـە بەبـێ جیـاوازی و بـە چاوێکی یەکسانی و رێـزەوە، سەیری ھـاوڵاتییەکـانم بکەم. دەبمە شـایەکی دڵسۆز و دادپـەروەر و رەوانـاس. دەبمـە خـزمەتـکارێکی گەلـەکەم، ھەمـوو ژیـانـم بـۆ خـۆشی و بەخـتـەوەرییـان تـەرخـان دەکـەم. بـە رۆژ و بـە شـەو بەسەریـان دەکـەمـەوە. دەرگـای کۆشکەکەشـم، بـۆ ھەمـوو ھـاوڵاتیـیەکی وڵاتـەکـەم دەخـەمە سەرپـشت.. زیـاتـریش لـە ھەموو کەسێ رێـز لە یاساکانی وڵاتەکەم دەگـرم. بـڕیـاربێت ئەم بەڵـێنانەشم نـەک ھـەر قـسـەی رووت بن، بەڵکـو بـەکـردار دەیـانسـەلـمێـنـم.


چیرۆکە خەمناکەکانی ٢٠٢٠\nچیرۆکە خەمناکەکانی ٢٠٢٠ نیویۆرک پاڵەوانێکی لەدەستدا\nکاس دەشڵێت "تەنانەت (برین) داوای دڵنیایی لێکردم کە ئایا تا چەند ئامێر و کەلوپەلی پزیشکی بۆ کارمەندان ھەیە و کەم نییە".\nڕۆژنامەی واشنتۆن پۆست بە مانشێتێکی گەورە نوسیویەتی "نەخۆشخانەی نیو یۆرک-ئالین پاڵەوانێی لەدەستدا".\nباوکی برین، کە ئەویش یەکێکە لە پزیشکە بەتواناکانی نیویۆرک و ئێستا لە ھێڵی پێشەوەی جەنگدایە دژی کۆرۆنا ڤایرۆس، بەدەم ھەناسە ھەڵکێشانەوە وتی "ئەیویست بگەڕێتەوە بۆ کارکردن دژی کرۆنا ڤایرۆس"د. فلیب سی برین کە ٧٤ ساڵی بەڕێکردووە لە ژیانی، دەربارەی کچە پزیشکە بەتواناکەی دەڵێت:"سوپاس بۆ خوا پێش ئەوەی جێمان بێڵێت، کچەکەم چەندین نەخۆشی شادکردەوە بە خێزانەکانیان دوای چاکبوونەوەیان".\nئەو بۆ دەیلی نیوز ڕونیکردۆتەوە کە ماوەی ١٠ ڕۆژ بوو لەگەڵ خێزانەکەیان لە خانوەکەی ڤیرجینیا ئەژیا. وتیشی "ھەمیشە ئامۆژگاری کارمەندانی پزیشکی ئەکرد بەبێ ئامێر و پێداویستی پزیشکی نزیک نەکەونەوە لە نەخۆش، بەڵام خۆی ١٠ رۆژ بەھۆی کۆرۆنا ڤارۆسەوە دوورکەوتەوە لەکارکردن".\nڕۆژنامەی نیو یۆرک تایمز ئەڵێت "نامەکەی مێلز ڕوونی نەکردۆتەوە بۆچی برین خۆی کوشتووە!" لە کۆتایی نامەکەدا نوسراوە:"مردنێک پرسیاری زۆرمان ڕووبەڕوو ئەکاتەوە، کە ناتوانین وەڵامی بەینەوە".\nمێلینکەر دەشڵێت "کەم کەس ئەو توانایەی ھەیە بتوانێت بگاتە پلەی سەرۆکی بەشی فریاکەوتنی نەخۆشخانەکە". ئەو لەژێر چاویلکەکەیەوە فرمێسک ھاتەخوارەوە و وتی:"تائێستا جێگەکەیمان بۆ پڕ ناکرێتەوە.. زەحمەتە".


دۆخی ئابوری ئێران لاوازه ته‌نانه‌ت به‌ر له‌وه‌ی گه‌مارۆكانی نوێی ئه‌مریكا ده‌ست پێبكه‌ن. نووسینی: پاتریك كڵاوسون به‌رێوه‌به‌ری  ئینیستیتۆی لێكۆلینه‌وه‌ی واشنگتۆن\nوەرگێرانی: محه‌ممه‌د خادمیانی\nقه‌یرانی نوێی ئابوری ئێران به هۆی گه‌مارۆكانی تازه‌ی (ئه‌مریكا) گه‌وره‌تر ده‌بێته‌وه و سیاسیه‌تی خراپی ئابوری تاران گرفته‌كان قوڵتر ده‌كه‌نه‌وه.\nدۆخی ئابوری ئێران له‌و په‌ری لاوازی دایه و ده‌سپێكرنه‌وه‌ی گه‌مارۆكانی نوێی ئه‌مریكا ده‌بێته هۆی ده‌سپێكی دارمانی زیاتر. له سه‌رتای به‌هاری ئه‌وساڵ را ئێران به‌روه قه‌یرانێكی نوێی ئابوری ده‌چێت و سیاسه‌تی حكومه‌تی ئێران بارودۆخه‌كه به‌روه خرابتر ده‌بات. ژیان له ئێران زه‌حمه‌ت تر ده‌بێت به‌ڵام گه‌وره‌ترین پرسیار ئه‌وه‌یه ئایا كۆماری ئیسڵامی له‌وباوه‌ره دایه كه ئه‌و ئابووریه شێواوه‌ی ده‌توانێت تا رویشتنی ئیداره‌ی ترامپ خۆبگرێت\nهه‌ڵئاوسانی دراو (ته‌وه‌روم)، هه‌لی كار و سه‌رمایه‌گوزاری\nماره‌كان به‌ڵگه‌یه‌كن كه گوزاشت له خرابترین باروخ ده‌ده‌ن. ناوه‌ندی لێكۆلینه‌وه‌ی مه‌جلیسی ئێران دابه‌زینیداهاتی به‌رهه‌می خۆماڵی (جی دی پی) له ساڵی ٢٠١٨ دا ٠.٨ له‌سه‌دا و له ساڵی ٢٠١٩ دا ٢.٥ له‌سه‌دا به‌راورد ده‌كات. له كاتێكدا پێشبێنی سندوقی دراوی نێونه‌ته‌وه‌یی ، به‌تایبه‌ت له به‌راورد له‌گه‌ڵ مانگی مارس، ئه‌ویه كه داهاتی به‌رهه‌می خۆماڵی ئێران ساڵانه له سه‌دا  ٤.٠ ، ده‌بێته هۆی نیگه‌رانی؛ له مانگی ئۆكتوبردابه‌زینی ١.٥ له‌سه‌دا بیندرا و تا كۆتایی ساڵ ٣.٦ له‌سه‌دا پێشینی ده‌كرێت. به پێی ئه‌و ئاڵوگۆرانه‌ی هاتونه پێش، سندوقی دراوی نێونه‌ته‌وه‌یی له نوێترین به‌راوردی ئابوری نێونه‌ته‌وه‌یی ده‌بێ باسی ئه‌وه‌ی كرد كه به هۆی دوباره گه‌راندنه‌وه‌ی گه‌ومارۆكانی ئه‌مریكا، ئابوری ئێران بۆ ساڵی ٢٠١٨-٢٠١٩زۆر دابه‌زیوه.\nبه پێی دو خشته‌ی نرخی كریار له ئێران، ئه‌وه ته‌نیا ده‌سپێكی گرفته‌كانه. ناوه‌ندی ئاماری ئێران رایگه‌یاند كه راده‌ی گرانی له مانگی سیپتامبر رێژه‌ی ٥.٦ له‌سه‌دا بووه و ئه‌گه‌ر به مانگانه‌دا دابه‌ش بكرێت رێژه‌ی له‌سه‌دا ٨٨ی به خۆوه ده‌گرێت. هه‌ر به‌و شێوه‌یه بانكی ناوه‌ندی ئێران راده‌ی گرانی له‌و مانگه دا رێژه‌ی ٦.١ له‌سه‌دا دیاری كردوه و ئه‌وه یانی رێژه‌ی ساڵانه‌ی ١٠٣ له‌سه‌دا تا ئه‌و دۆخه ئابوریه وابێ دروای نیشتمانی ئێران له به‌رمبه‌ر دراوی بیانی به‌تایبه‌ت دولاردا هه‌روا له دابه‌زیندا ده‌بێت.\nله مانگی سیپتامبر، زه‌خت و گوشارێكی زۆر خرایه سه‌ر ده‌ڵالانی بازار و هه‌ر به‌و هۆیه‌ش نرخی دولار دابه‌زی و بازار برێك ئارام بۆوه، هه‌رچه‌ند دیسان سێ به‌رابه‌ری نرخی پێش نه‌ورۆز و ساڵه‌ی نۆێ ئێرانه. دوابه‌دوای گیرانی به‌شێكی به‌رچاو له ده‌ڵاڵه‌كان بازاری تاران و دانی سزای له سێداره‌دان بۆ دو كه‌سی سه‌ركه‌ی كه ده‌ستی باڵایان له دابه‌شكردنی زێر و دراوی بیانی هه‌بوو، چاه‌وه‌روان ده‌كرا نرخی دراوه بیانیه‌كان بۆ ماوه‌یه‌ك سه‌قامگیر بێت. به‌ڵام بناغه‌ی ئابوری ئێران نیشانی دا ناتوانێ ساقامگیر بێت و دوباره دراوی نیشتمانی داده‌به‌زی و هه‌ڵئاو‌سان وه‌ك هه‌میشه ده‌بێته به‌رزكردنه‌وه‌ی نرخی خۆماڵی. ده‌وڵه‌تی ئێران له جیاتی چاره‌سه‌ری سه‌ركی گرفته‌كانی ئابوری، ته‌نیا بۆ راگرتنی نرخی دراوی نیشتمانی(ریال) سه‌رچاوه و سامانی زۆری به فیرۆ دا.\nنرخی نیشتمانی دۆزینه‌وه‌ی هه‌لی كار تاكو ئێستا نه‌گیشتۆته راده‌یه‌ك بتوانێت رێژه‌ی هه‌ڵئاوسانی دراو یا ته‌وه‌روم كه‌مكاته‌وه. ئه‌و گرفته له ئاست خوێندكارانی باڵا له‌وپه‌ری خراپی دایه. به پێی هێندك سه‌رچاوه، یه‌ك له سێی كوران و نیوه‌ی كچانی ژێر ٣٠ ساڵ كه خاوه‌نی بروانامه‌ی كالێجن (دانشكه‌ده)، بیكارن. به پێی راپۆرتی رێكخراوی به‌رێوبه‌رایه‌تی و پلاندانان له سه‌دا ٤٤ی بیكارانی ئێران خاوه‌نی بروانامه‌ی كالێجن. هه‌روه‌ها، وه‌زیری په‌روه‌ده‌ی ئێران رایگه‌یاند كه ساڵانه ٢٠،٠٠٠ خوێندار له به‌شی دوكتورا وه‌رده‌گیرێن به‌ڵام ته‌نیا ٤٠٠٠ تا ٥٠٠٠ كه‌س له‌وانه شانسی هه‌لی دۆزینه‌وه‌ی كاریان ده‌بێت. هه‌ر له‌و بواره‌دا گۆڤاری (دنیای اقتصاد) له راپۆرتێكدا باسی راپرسێك ده‌كات كه له نێوه‌ی مانگی ئۆكتۆبردا، له لایان ژوری بازه‌رگانی تاران راگه‌یاندراوه و ته‌یدا هاتووه كه له سه‌دا ٧٦ی كرێكاران له كه‌رته‌كانی پیشه سازی و كانزا و كشتوكاڵ ( وادیاره كه‌رتی تایبه‌تن) كاره‌كانیان له ده‌ستداوه و ئه‌و دۆخه له داهاتودا به‌ره خراب تر ده‌چێت.\nسه‌ره‌تای ساڵی نوێ، ترسی خه‌ڵك له هه‌ڵكشانی زیاتری هه‌ڵئاوسانی دراو(تورم) و باوه‌ری نیسبی به بانكه‌كان بوو به هۆی به‌رز بوونه‌وه‌ی بورسی تاران، به‌ڵام دوای چه‌ند مانگ به‌رز بونه‌وه‌ی دولار و دراوه بیانیه‌كانی دیكه، دابه‌زینی بورسی تارانیشی لێكه‌وته‌وه. ئێستا ئێرانیه‌كان ته‌نیا له‌و به‌شانه‌دا كه نرخی دراوه‌كانیان وه‌ك خۆی ده‌پارێزرێت، سه‌رمایه‌گوزاری ده‌كه‌ن. بۆنمو‌نه، ماشێنی پراید كه له ئێران دروست ده‌كرێت و بۆ نزم كوالیتی و چۆنیه‌تی به نێوبانگه، ته‌نیا له مانگی ئاگۆست هه‌ر هه‌موی پێش فرۆش كرا، هه‌رچه‌ند نرخه‌كه‌ی له سه‌دا په‌نجا، گرانتر ببوو. له به‌رمبه‌ردا، به هۆی ناساقمگیری دۆزی ئابوری، بازاری كرین و فروشتنی خانوو زۆرترین دابه‌زینی به‌خۆوه بینیوه.\nبه هۆی بریاره ئابوریه‌كانی تاران، داهاتوی ئێران به‌روه تاریكی و ناروونی ده‌چێت. به پێی ریپۆرتی هه‌واڵنێری (فرارو) رێكه‌وتی ١٥ی ئۆكتۆبر زیاتر له ٣٠ ئابوریناس سه‌باره‌ت به سیاسه‌تی ئابوری ده‌وڵه‌ت ده‌گه‌ل حه‌سه‌ن روحانی، سه‌رۆك كۆماری ئێران بۆ٢كاتژمێرونیو كۆبونه‌وه وله بریاره سیاسیه‌كانی ئابوری وڵات و رێگه چاره كورتخایه‌نه‌كان و ناشاره‌زابونی تیمی ئابوری ده‌وڵه‌ت ، ره‌خنه‌یان گرت. هه‌روه‌ها باسی گرانبونی له سه‌دا ١٤٥ی ته‌ماته و له سه‌دا ١٢ی یاره‌ماسی كرا كه ده‌وڵه‌ت ده‌یتوانی له هه‌نارده‌كردنی له‌راده‌به‌ده‌ریان رێگری بكات تا له درێژخایه‌ن دا جوتیاران زه‌ره‌رمه‌ند نه‌بن.\nئابورناسان نیگه‌رانی خۆیان بۆ زیاد بوونی نرخی به‌شێكی به‌رچاو له كه‌ل و په‌ل و پێداویستی سه‌ركه‌ی خه‌ڵك كرد. بۆ نمونه، له كاتێكدایه كه له بازاری ئازاد دا نرخی ریال له سه‌دا ٧٥ دابه‌زیوه، به‌ڵام له مانگی پێنجی ساڵی ٢٠١٥وه نرخی به‌نزین هه‌ر وه‌ك خۆی ماوه‌ته‌وه. له مانگی ئاگۆستی ئه‌وسالدا رێژه‌ی به‌كارهێنانی به‌نزین ١٠٠ میلیۆن لیتر به‌راوه‌رد كراوه و رێك نێزیك به ٢٥ میلیۆن لیتر زیاتر له ساڵی پیشوو. ئه‌وه به‌و مانایه نیه كه ئێرانیه‌كان سه‌فه‌ری زیاتریان كردوه به‌ڵكو نرخی به‌نزین یه‌كجار زۆر هه‌رزانه. نرخی ده‌وڵه‌تی هه‌ر لیتری به‌نزین ١٠،٠٠ ریاله كه‌به دولاری ئه‌مریكایی ده‌كاته ٢٤ سێنت بۆ هه‌ر لیتره‌ی یا ٧ سێنت له بازاری ئازاد- له به‌رامبه‌ردا له توركیه ١ دولار و ٢٠ سێنته، له ئه‌فغانستان ٧٣ سێنته، له پاكستان ٦٥ سێنته و له عیراق ٦٣ سێنته. هه‌مو ساڵێك لانیكه‌م ٢٠ میلیۆن لیتر به‌نزین بۆ ده‌ره‌وه قاچاغ ده‌كرێت و ئێران ناچاره ئه‌و رێژه‌یه دوباره هاورده باكاته‌وه چون كێڵگه‌كانی ئێران ته‌نیا ده‌توانێت به پێی پێداویستی ناوخۆیی به‌رهه‌م بێنێت.\nسیاسه‌تی گرینگی رێژه‌ی نرخی گۆرینه‌وه‌ی دراوه یه‌كێك له‌و بابه‌ته گرینگانه‌یه كه ده‌بێته هۆی به فیرۆدانی سامانی  گشتی و ده‌وڵه‌مه‌ندكردنی زیاتری بژارده گه‌نده‌ڵه‌كانی ده‌سه‌ڵاتدار. خرابترین به‌شی ئه‌و سیاسه‌ته له كه‌رتی دراو و بانك دایه. بانكی ناوه‌ندی ئێران به‌رده‌وام پوڵی نه‌غد ره‌وانه‌ی بازاری ئابوری ئێران ده‌كات؛ له كۆتایی مانگی ئاگۆست قه‌رزی بانكی ناوه‌ندی به ده‌وڵه‌ت و شیركه‌ته تایبه‌تیه‌كان له سه‌دا ٣٥ زیادی كردوه و كه ده‌كاته ١.٤٨كادریلیۆن ریال. ئه‌و پاره‌یه دراوه‌ته ده‌وڵه‌ت و ئه‌وشیركه‌ت یا شه‌ریكانه‌ی  سه‌ر به ده‌وڵه‌تن و وه‌رشكه‌ست بوون تا بتوانن پوڵی كارمه‌ند و كارگه‌ره‌كانیان بده‌ن و به‌و شێوه‌یه رێگری له خۆپێشاندانی جه‌ماوه‌ری بكه‌ن. تاكوو ئه‌ورۆ زۆر به‌كه‌می بۆ چاره‌سه‌ر بنچێنه‌یی بۆ قه‌یرانی قه‌رز و ده‌ستاوده‌ست كردنی پوڵی نه‌غد له سیستمی بانكی ئێران كار كراوه.\nراستیه‌كه ئه‌وه‌یه كه به‌شێك له‌و كێشه ده‌گه‌رێته‌وه بۆ ئه‌وه‌ی كه هێزێكی نیزامی و به ده‌سه‌ڵاتی وه‌ك سپای پاسداران كاری ئابوری و دارای ده‌كات و روحانی له ئاستیاندا بی ده‌سه‌ڵاته. به پێی وته‌ی سازمانی ژینگه‌پارێزی ئێران كه له ژیر ده‌سه‌ڵاتی عیسی كه‌لانته‌ری وه‌زیری كشت و كاڵ دایه، ناوبراو له ژێر زه‌خت و زۆری نیزامیه‌كان ناچار كراوه زۆر پرۆژه‌ی بێسود په‌سه‌ند بكات. درو‌ست كردنی له‌را‌ده به‌ده‌ری به‌نداو بۆته هۆی گۆرینی رێگه‌ی ئاو و روباره‌كان و له ناوبردنی پرۆژه كشت و كالیه‌كان و به‌گشتی بۆته هۆی سه‌ركی ترین كێشه‌ی ژینگه‌ی ئێران. سپای پاسدارنی ئێران له ٣٠ ساڵی رابردو دا تاكو ئه‌مرۆ ٦٠٠ به‌نداوی دروست كردوه، ئه‌وه له كاتێكدایه كه رژیمی پێشوی ئێران له ٢٠ ساڵی كۆتاییدا ته‌نیا ١٤ به‌نداوی دروست كرد. ژینگه پارێزان خوازیاری وه‌ستاندی ئه‌و وێرانكاریانه‌ن و هه‌ربۆیه سپای پاسداران به‌شێكی به‌رچاوه‌ی له ژینگه‌پارێزان ده‌سبه‌سه‌ركردوه.\nوادیاره ئێران ناتوانێت راستیه‌كان ببێنێت\nره‌نگه كۆماری ئێسلامی به هه‌ڵه وابیر بكاته‌وه كه مه‌ودای ئه‌و گۆشاره نوێیانی ئه‌مریكا كورتخایه‌ن بن و ئه‌و به‌ربه‌ستانه دوای رویشتنی ترامپ له كۆشكی سپی كۆتایان دێت. به‌ڵام واشینگتۆن گه‌مارۆكان له ژێرناوی به‌رنگاری له تیرۆریسم ده‌گه‌رێنێته‌وه و بۆیه ته‌نانه‌ت ئه‌گه‌ر ئاڵوگۆری سیاسیش له ئه‌مریكا بێته ئاراوه، هه‌ڵوه‌شاندنه‌وه‌ی گه‌مارۆكان ئاسان نابێت.\nیه‌كه‌م هه‌نگاوی سه‌ره‌كی بریاری ١٣٢٢٤ بوو كه له ١٦ی مانگی ئۆكتوبر له ژێر ناوی (دیاری كردنی تایبه‌تی تیرۆریسته‌كانی جیهان) (ئێس دی جی تی) به مه‌به‌ستی بنبڕكردنی پشتیوانی ماڵی بۆ تیرۆریسته‌كان و پشتیوانانی تیرۆ‌ریسم، دیاری كرا. بانكی میله‌ت وه‌ك گه‌وره‌ترین بانكی دوڵه‌تی له ئێران كه پیش به‌رجام له ژێر ناوی به‌رنگاری ده‌گه‌ل پشتیوانی له په‌ره‌ساندنی چه‌كی ناوكی خسترابو لیستی گه‌مارۆكان و دوای رێكه‌تنی ناوه‌كی ناوی سڕدرایه‌وه، ئه‌وجار به پێی ئه‌و بریاره نوێیه دوباره ناوی خسترایه‌وه لیسته‌كه. ئه‌مجار ئه‌و لیسته به‌شێكی به‌رچاوی له‌و ئه‌كته‌ره گرینگه‌كانی ئابوری زیاد كرد كه تا ئێستا ناویان نه‌هاتبوو. وه‌زاره‌تی خه‌زانه‌داری ئه‌مریكا ناوی هێندێك ناوه‌ندی خستنه ناو لیستی گه‌مارۆكان كه له مێژوی ده‌وڵه‌تی ئه‌مریكا نه‌بیندراوه. (بنیاد تعاون بسیج ) وه‌ك شه‌بكه‌یه‌كی به‌رفراونی دارایی و سه‌رجه‌م له‌ق و شه‌ریكه و بانكه په‌یوه‌ندیداركانی خسترانه لیسته‌كه‌وه.\nشیرکه‌ته‌كانی(تراکتورسازی ایران)،( صنایع فولاد مبارکه أصفهان)، ( مهراقتصاد نوین) كه‌وتنه ناوی لیستی تازه‌وه. هه‌روه‌ها موئه‌سه‌سات و شه‌ریكه و بانكی وه‌ك (بانک پارسیان)، (شرکت سرمایه‌گذاری مهر اقتصاد ایرانیان)، (شرکت سرمایه‌گذاری تدبیرگران آتیه)،(شرکت رویال ساحل نگین)، (گروه مالی مهر اقتصاد)، (شرکت مهندسی تکناتو)، (شرکت سرمایه‌گذاری تکتار)، (شرکت تراکتورسازی ایران)، (شرکت توسعه معادن زینک ایران) و(شرکت تولید زینک بندرعباس) ناویان زیاد كرا.\nده‌وڵه‌تی پێشوی ئه‌مریكا ته‌نیا به تاوانی پشتیوانی له په‌ره‌ساندنی چه‌كی ناوه‌كی به‌شێكی زۆری له‌و ناوه‌ند و بانك و شه‌ریكه‌ی ئێرانی خستبوو ناوی لیستی گه‌مارۆكان تا بتوانێت دوای رێكه‌وتن ناوه‌كانیان بسرێته‌وه. ده‌وڵه‌تی ترامپ له ١٦ی ئۆكتوبر ناوه‌نده‌كانی دارایی ئێرانی نه‌ك هه‌ربۆ پشتگیری له په‌ره‌ساندنی چه‌كی ناوه‌كی به‌ڵكوو بۆ پشگیری و په‌ره‌ساندنی تیرۆریسم خستۆته ناو لیستی گه‌مارۆكان.\nله كاتێكدا وڵاتانی ئوروپایی جیاوازی زۆری بیرورایان له‌سه‌ر تاوانباركردنی ئێران به په‌ره‌ساندنی چه‌كی ناوه‌كی  ده‌گه‌ڵ ئێداره‌ی ترامپ هه‌یه، به‌ڵام ده‌وله‌تی ترامپ به زۆر به‌ڵگه‌ی باوه‌رپێكراو و به‌ئاسانی ده‌توانێت به ئۆروپایه‌كان بسه‌لمێنن كه ئێران پشتیوانی تیروریمسه. ئه‌وه روون و ئاشكرایه كه ئێران نه‌ك هه‌ر له رۆژهه‌ڵاتی ناوه‌راست به‌ڵكو له ئوروپا و جیهاندا پشتیوانێ به‌رده‌وامی تیروریسمه. تاكو ئه‌و كاته‌ی ئێرانیه‌كان بگه‌نه ئه‌و باوه‌ره‌تا گه‌یشتن به رێكه‌ونێكی به‌رفراونتر كه هه‌ردوك به‌شی چه‌كی ناوه‌كی و چه‌كی بالستیك بگریێته‌وه، گه‌مارۆكان له‌سه‌ر جێی خۆیان ده‌مێنه‌وه، دۆخه‌كه هه‌روا مه‌ترسیدار ده‌بێت.\nزۆركه س له‌وباوه‌ردایه كه گه‌مارۆكان خه‌ڵكی مام ناوه‌ند زیاتر ده‌گرێته‌وه تا ده‌سه‌ڵاتدارنی ئێران. به‌ڵام ئه‌و گه‌مارۆیانه ده‌توانێ هه‌لێكی باش بێت بۆ واشینگتۆن كه باسی گه‌ندڵی و دزی ده‌سه‌ڵاتدارانی ئێران و ژیانی شاهانه منداڵكانیان كه به (اقازاده) ناسروان، بكات. لوكس گرام ناوێكی تایبه‌تی توره كۆمه‌ڵایه‌تیه‌كانه كه گوزارشت له ژیانی تایبه‌تی منداڵانی ده‌سه‌ڵاتدرانی ئێران و هاورێ ده‌وڵه‌منده‌كانیان ده‌كات و ماڵپه‌رێكی تایبه‌تیان به نێوی منداڵه ده‌وڵه‌منده‌كانی تاران هه‌یه. سه‌رۆك كۆماری پێشوی ئێران مه‌حمود ئه‌حمه‌دینژاد به حه‌ق له تویتێكدا داوای كه دونالد ترامپ كرد كه لیست و حیسابی بانكی بنه‌ماڵه و خزمی ده‌سه‌ڵاتدارنی ئێران كه له ئه‌مریكا گرین كارتیان هه‌یه بڵاوكاته‌وه.\nئه‌گه‌ر چی هێندێك له‌وباوه‌ره دان كه خه‌ڵكی ئێران زۆر متمانه به ئێداره‌ی ترامپ ناكات و ده‌توانێت ئه‌و كاره ئاكامی پێچه‌وانه‌ی لێبكه‌وێته‌وه له كاتێكدا له ناوخۆی ئێران زانیاری یه‌كجار زۆر سه‌باره‌ت به گه‌نده‌ڵی و دزی ده‌سه‌ڵاتدارنی وه‌ده‌ست ده‌كه‌وێ. تی ڤی ئێران كه له ژێر كۆنترۆڵی تو‌ندره‌وه‌كان دایه، به‌رده‌وام هه‌وڵی ئاشكرا كردنی گه‌نده‌لی جیابیرانی سیاسی ده‌دات و گه‌ندڵی و دزی خۆیان ده‌شارێته‌وه. باشترین شوێن بۆ دیتنه‌وه‌ی راستیه‌كان، ئینستگرامی مه‌لایێكی گه‌نجه كه زۆر به باشی، باسی ژیانی شاهانه‌ی مه‌لاكان و (اقازاده‌كان) ده‌كات.\nهه‌روه‌ها، رۆژی ١٨ی جوڵای ئه‌وساڵ، رۆژنامه‌ی ریفۆرمخوازی شه‌رق وتارێكی بڵاو كرده‌وه كه چۆن موئه‌سسه‌ی دارایی، سامن- الحوجه‌ج ٣٠ بیلیۆن پاره‌ی ٣ میلۆن كه‌س ون كردوه و چۆن قه‌رزی داوه به مشتریه به‌نێوبانگه‌كان و موچه‌ی خه‌یاڵی داوه به فه‌رمانبه‌ر و به‌رپرسانی حوكمی. له وڵامدا، ئه‌بولفه‌زلی میر عه‌لی، به‌رێبه‌ری گشتی شیركه‌ته‌كه شكایه‌تی له رۆژنامه‌كه كرد له كاتێك دا هه‌موو زانیاریه‌كه له مه‌حكه‌مه‌ی كراوه دا له لایان پارێزه‌ری گشتی (دادستان) بڵاوكرابۆوه. میر عه‌ڵی هه‌ر ئه‌و كه‌سه‌ی كه به چه‌ك هێرشی كردبوو سه‌ر رئیسی بانكی مه‌ركه‌زی ئێران، وێنه‌ێكی خۆی كه له لای پارێزه‌ری گشتی راوه‌ستاوه، بڵاوكردۆته‌وه.\nهاوكات ده‌گه‌ل گه‌مارۆ نوێكان، واشینگتۆن ده‌توانێ ئه‌و په‌روه‌نده ناسراوانه بۆ خه‌ڵی ئێران باس بكات تا بزان ده‌ه‌سه‌ڵاتدارانیان چۆن ئابوری وڵات به‌رێوه‌ده‌به‌ن.


زەریف داوای لێبووردن لە کچەکەی قاسم سولەیمانی دەکات\nباسنیوز 02/05/2021 - 11:50 ڕۆژهەڵاتی ناوەڕاست\nوەزیری دەرەوەی ئێران داوای لێبووردن لە کچەکەی فەرماندەی کوژراوی سوپای قودسی وڵاتەکەی، دەکات.\nلە مانگی 4ـی ئەمساڵ، بەشێک لە میدیا ئێرانییەکان، ئەوانەی لە دەرەوەن، تۆمارێکی دەنگییان بڵاو کردەوە، کە تێیدا محەمەدجەواد زەریف، وەزیری دەرەوە قاسم سولەیمانی، فەرماندەی کوژراوی سوپای قودسی ئێرانی بە تێکدانی هەنگاوە دیپلۆماسییەکان تۆمەتبار دەکات.\nمحەمەدجەواد زەریف، وەزیری دەرەوەی ئێران لە هەژماری تایبەتیی خۆی لە تۆڕی کۆمەڵایەتیی (ئینستاگرام) رایگەیاندووە: بڵاوبوونەوەی تۆمارە دەنگییەکە هەستی ”راستگۆیانە“ی خانەوادە و خۆشەویستانی قاسم سولەیمانی، فەرماندەی کوژراوی سوپای قودس، ”بەتایبەت زەینەب“، بریندار کرد.\nمحەمەدجەواد زەریف داوای لە زەینەبی کچی قاسم سولەیمانی، گەلی ئێران و خۆشەویستانی قاسم سولەیمانی کردووە لێی ببوورن.\nدوای بڵاوبوونەوەی تۆمارە دەنگییەکەی زەریف، زەینەبی کچی قاسم سولەیمانی وێنەی دەستی پەڕیوی باوکی، کە لەکاتی بۆردومانکردنیدا لە تەرمەکەی جیابووە، بڵاو کردەوە و رایگەیاند: ”ئەوە بەهای مەیدانە لەپێناو دیپلۆماسیەت“.\nبەرەبەیانی رۆژی 3-1-2020، لە ئەنجامی بۆردومانکردنی کاروانێکی حەشدی شەعبی لە فڕۆکەخانەی بەغدا لەلایەن فرۆکەیەکی بێفڕۆکەوانی ئەمریکییەوە، هەریەکە لە ئەبومەهدی موهەندیس، جێگری سەرۆکی دەستەی میلیشیاکانی حەشدی شەعبی و قاسم سولەیمانی، فەرماندەی سوپای قودسی سەر بە سوپای پاسدارانی ئێران و نۆ بەرپرس و چەکداری دیکەی حەشدی شەعبی و پاسداران، کوژران.


ماوه‌یه‌ك له‌مه‌و پێش كه‌سێك به ناوی مام حه‌سه‌ن e-mail بۆ من ناردبوو و له‌وێدا، نه‌ك ڕاسته‌وخۆ به من ، به‌ڵكوو هه‌رچی به سه‌ر زمانی هاتبوو به كچ و ژنی كوردی گوتبوو. په‌یامه‌كه‌ی زۆر دوور و درێژ نه‌بوو، باشتر بڵێم 11 خه‌ت زیاتر نه‌بوو به‌ڵام 28 جار وشه‌ی جنده‌ی تێدا بكار هێنابوو. مام حه‌سه‌ن به هه‌موو ئه‌و ژنانه‌ی له هه‌نده‌ران ده‌ژین ده‌ڵێ جنده. به هه‌موو ئه‌وانه‌ی وێبلاگ ده‌نووسن، سایتیان هه‌یه یان به شێوه‌یه‌ك له ئه‌ركی ڕاستی و سه‌ره‌كی خۆی واته خزمه‌ت كردن به مێرد ومنداڵی دوور بۆته‌وه و پێی وایه بۆته"به‌شه‌ر" ده‌ڵێ جنده! مام حه‌سه‌ن تف و له‌عنه‌تی ئه‌و ژنانه ده‌كات كه به قسه‌كانیان ژنی ئارام و به حه‌یا و ناموس له ڕێ به‌ده‌ر ده‌كه‌ن و زمانیان پێ ده‌كه‌نه‌وه! مام حه‌سه‌ن ده‌ڵێ هه‌ر ژنێكی سه‌ر به‌رز كاته‌وه و جوابه جه‌نگی پیاو بكات جنده‌یه !!!\nئه‌و شتانه‌ی من ده‌مه‌وێ بیڵێم وڵام دانه‌وه به مام حه‌سه‌ن نییه! ئه‌و هیچ وڵامێكی پێویست نییه. بڕیاری خۆی داوه و ته‌واو. به‌ڵام ئێستا كه له‌قه‌بی شه‌ریفی "جنده" بوونیان به هه‌موو ژن و كچێكی هه‌نده‌ران به‌خشیوه ، پێم خۆش بوو بزانم هه‌ر به‌راست به كێ ده‌ڵێن جنده و جنده بوون یانی چی ؟\nئه‌وانی هۆش و هه‌ستێكی حه‌ساسیان هه‌یه و به بیستنی هه‌ندێ وشه توڕه یان دڵگیر ده‌بن با ئه‌و چه‌ند دێره‌ی خواره‌وه نه‌خوێننه‌وه .\nوتم ویستم بزانم "جنده" یانی چی و به كێ ده‌لێن جنده؟ له دوو كتێبی فه‌رهه‌نگی وشه‌ی فارسی و كوردی به دوایا گه‌رام. له فه‌رهه‌نگی فارسی عمید نووسراوه : جنده : زن بدكاره و روسپی . له فه‌رهه‌نگی هه‌نبانه بۆرینه دا نووسراوه : جنده : قاحبه، ژنی خۆفرۆش ( نازانم مامۆستا هه‌ژار بۆ ده‌لێ خۆفرۆش. خۆفرۆش بۆ من به مانای جاش دێت. باشتر نه‌بوو بلێت له‌ش فرۆش؟)\nمانای كتێبیی ئه‌و وشه‌یه ده‌گه‌ڵ مانایه‌ك كه له ناو خه‌لك بۆ ئه‌م وشه‌یه باوه، كه‌م تا زۆر جیاوازیان هه‌یه.\nڕاسته، ئه‌و وشه‌یه‌مان زۆر بیستوه. دوو پیاو به یه‌كه‌وه شه‌ڕ‌ده‌كه‌ن به دایك و ژنی یه‌ک ده‌لێن جنده. دوو منداڵی بچووك پێكه‌وه شه‌ڕ ده‌كه‌ن به دایك و خوشكی یه‌ك ده‌ڵێن جنده. پیاو بۆ سووك كردنی یه‌كتر جنێوی ژن جنده زۆر به كار دێنن !!\nبه‌ڵام كه لێی ورد ده‌بێوه ده‌بینی به گشتی به كچ و ژنێك كه دژ به داب و نه‌ریتی په‌سه‌ند كراوی كۆمه‌ڵگا هه‌لد‌ه‌ستێته‌وه و به شێوه‌یه‌ك له ژنان و كچانی تر جیاواز ده‌بێته‌وه ده‌لێن جنده تا به‌و شێوه‌یه و به‌م وشه‌یه جیاواز بوونه‌كه‌ی ده‌ست نیشان بكه‌ن !!! ژنێك كه له سه‌ر پێی خۆی وه‌ستاوه، كورد گوته‌نی ئاغا و كوێخای خۆته‌تی، ژنێك كه له په‌یوه‌ندییه‌كانی خۆی "ئازاتر" و ئازادتر" ده‌نوێنێ، ژنێك كه جیا بۆته‌وه و ته‌نیا ده‌ژی، ژنێك كه زۆر خۆی به "عه‌یبه" و "شه‌رمه و حه‌یامان ده‌چێ" ماندوو ناكا ... به گشتی هه‌ر ژنێك كه به شێوه‌یه‌ك هه‌ره‌شه‌یه‌كه بۆ نۆرمه په‌سه‌ند كراوه‌كانی كۆمه‌ڵگا، به جنده ناو ده‌بردرێت.\nده‌بینین كچێك، ژنێك كه به جنده ناو ده‌بردرێت ، كچێك یان ژنێك نییه كه " له‌ش فرۆشی" ده‌كات یان "بدكاره"یه . با ئه‌م ڕاستییه‌مان له بیر بێت كه له كۆمه‌ڵگای ئێمه زۆربه‌ی پیاوان و ته‌نانه‌ت زۆر ژنیش(له بیرمه، هه‌میشهexception هه‌یه. ببوورن، كوردییه‌كه‌ی نازانم) ته‌نیا كاتێك ڕێز بۆ ژن داده‌نێن كه سێبه‌ری پیاوێكی ( باب، برا، مێرد) له سه‌ر بێت. بۆیه ژنی بێ پیاو سووكه و ژنی سووك جنده‌یه !!\nده‌توانین ئاوای كورت كه‌ینه‌وه كه ئه‌م وشه‌یه بۆ هه‌ر ژنێك، وێراوێتی جیاواز بێ، به‌كار هێندراوه. ئه‌م وشه‌یه بۆ هه‌ركچێكی ئازا بوو و ویستوویه‌تی ئازاد بژیت، به كار هاتووه. ئه‌م وشه‌یه به هه‌موو كچ و ژنێك كه وێراویانه بڵێن " نـــــا" و نۆرمه‌كانی كۆمه‌ڵگا بشكێنن و چوارچێوه‌یه‌كی نوێ كه په‌سه‌ند كراوی خۆیانه دامه‌زرێن ، گوتراوه. ئه‌م وشه‌یه به هه‌موو ژن و كچێكی ویستوویانه له مافی "هه‌ڵبژاردنی" خۆیان كه‌لك وه‌رگرن و چاوه‌رێ نه‌ماونه‌وه كه‌سێكی تر ئه‌و مافه‌یان پێ بدات ، ده‌گوترێ. به كوردی و به كورتی هه‌موو ئه‌و ژنانه‌ی جیاوان ، جنده‌ن !!!\nمن نازانم مام حه‌سه‌ن بۆ توڕه ببوو. من نازانم مام حه‌سه‌ن چۆن و له كوێرا ده‌زانێ هه‌موو ژنه كوردێكی هه‌نده‌ران چۆنن و چۆن ده‌ژین. به‌ڵام ده‌زانم نموونه‌ی مام حه‌سه‌ن زۆره . ده‌زانم ئێمه فێرین چاو بقوچێنین و زار بكه‌ینه‌وه. ده‌زانم ئێمه زۆر جار وا حالی بووین جیاواز بوون یانی خراپ بوون. ده‌ڵێ هێشتا زۆری ماوه تێبگه‌ین كه "خراپ حاڵی بووین" .\nوتم زۆرم پێناخۆش ده‌بێ كه‌سێك دوای خوێندنه‌وه‌ی ئه‌م نووسراوه‌یه كۆمێنت دانێت و جنێوم پێبدات. گوڵه‌گه‌نم گوتی هه‌ر له ئێستاوه بنووسه : هه‌ر كه‌س جنێوی دا، بۆ خۆیه‌تی !!\nمیلله‌ت هه‌ر كه‌س جنێوی دا، بۆ خۆیه‌تی !


ئەگەر ئەو خواردنەی دەیخۆن هەرس نەبن چی روو ئەدات؟\n15/9/2021 03:40 PM\nلەکاتی هەرسدا، خۆراکەکان ورد دەبن و جەستە دەتوانێ سوودی تەواو لە وزەیەک کە لەو مەوادەدا هەیە وەربگرێت. خێرایی هەرسی خواردنەکان بەر لە هەر شتێک پێوەندیی بە میکانیزمی سروشتیی جەستەوە هەیە. هەندێک کەس بە هۆکاری جۆراوجۆر، سیستمی هەرسیان تووشی کێشە دەبێت. لەدرێژەدا دەمانەوێ بزانین ئەگەر ئەم پرۆسەیە بە دروستی بەڕێوە نەچێت چی روو ئەدات.\nئەو کوتە خۆراکانەی هەرس نەبوون بۆ تێپەڕبوون لە بەشەکانی کۆئەندامی هەرس زۆر درشتن. هەر بۆیە ئەم کوتانە لە ریخۆڵەدا دەمێننەوە و بۆگەن دەبن و ئەگەر هەیە ئەم گەنخاوییە تێکەڵ بە خوێن بێت.\nئەگەر هەر کام لە کوتە خۆراکیەکان لەو بۆریانەی پێیدا تێپەڕ دەبن گەورەتر بن، واتە خۆراکەکە بە باشی هەرس نەبووە. پاشان خانەکانی سیستمی بەرگری چالاک دەبن. رێک لێرەدایە لە کاردانەوەکانی سیستمی بەرگری دەست پێدەکات، واتە بڵاوکردنەوەی مەوادی ئارامی‌هێنەر بۆ کەمکردنەوەی ورووژانەکان، بۆ نموونە پرۆستاگلاندین، هیستامین و سیتۆکین.\nهەرس نەبوونی خۆراک، خۆڕاگری جەستە بەنیسبەت هەندێک لە خۆراکەکان، بەرهەمهاتنی ژەر لە جەستەدا کە بەگشتی کەشێکی ژەهراوی لە ریخۆڵەدا دروست دەکات، ورووژان، ئێشی جومگەکان، کێشەکانی پێست، میگرێن، بۆنی ناخۆی جەستە، کێشەکانی ریخۆڵە و ئاوسانی گەدەی لێدەکەوێتەوە.\nبۆ پووچەڵکردنەوەی ئەو شتانەی لە سەرەوە باس کرا هەوڵ بدەن سەرەتا خۆراکەکان بە باشی بجاون، چونکە بەم کارە بەشێوەیەکی ئاگامەندانە یارمەتی کۆئەندامی هەرس دەدەن. دواتر سەرنج بدەن کە لە سیستمی خۆراکەکەتاندا لەو خۆراکانەی تێدا بێت کە دەوڵەمەندن بە ریشاڵ. هەر وەک پێشتر باسی لێوە کراوە، ریشاڵ ئاسانکاری بۆ پرۆسەی هەرس دەکات. کاریگەریی شیرەمەنی بۆ ئەم بابەتە پێچەوانەی ریشاڵە و کەوابوو هەوڵ بدەن هاوسەنگییەک لەنێوان خواردنەکانتاندا بهێننە دی.


بەڕێوبەری دەزگای دژە تیرۆریزمی عێراق، عەبدولوەهاب ساعدی و سەرەکوەزیران مستەفا کازمی بۆ وێنەیەك راوه‌ستاون لەگەڵ سەربازانی دەزگاکە لە 26 ئایار. [خاوەنی وێنە: دەزگای دژە تیرۆریزمی عێراقی]\nبۆ دڵنیاییدان لە سەرکەوتنی هەوڵەکانی دژ به تیرۆریزم، حکومەتی نوێی عێراق ئەو کەسانه له پێگە ئەمنییه باڵاكاندا داده‌مه‌زرێنێت کە رۆڵێکی کاریگەریان هەبووە لە شەڕی دژ به رێکخراوی "دەوڵەتی ئیسلامی" (داعش)دا.\nپسپۆڕانی ئەمنی وتیان ئەم هەنگاوە رەنگدانەوەی جەختکردنەوەی حکومەتەکەی سەرەکوەزیران مستەفا کازمییە دەربارەی سەقامگیرکردنی دۆخی ئەمنی و تاووتوێکردنی بەربەستەکانی وەك پاشاگەردانی و بڵاوبوونەوەی چەکی نایاسایی.\nکازمی، کە حکومەتەکەی لەلایەن پەرلەمانەوە په‌سه‌ندکرا لە 7 ئایار، کەسایەتی سەربازی بۆ دوو وەزارەتی گرنگ دیاریکردووە: سه‌رۆك ئەرکانی پێشووی سوپا عوسمان غانمی بۆ وەزیری ناوخۆ دیاریکرا و فەرماندەی پێشووی هێزە زەمینیەکان جومعە عیناد جەبوری بۆ وەزارەتی بەرگری دیاریکرا.\nپەرلەمانتارێكی عێراق، کاتع نەجمان ریکابی کە ئەندامی لیژنەی ئاسایش و بەرگری په‌رله‌مانه، وتی ئەم دوو کەسایەتیە ناسراون بە "پیشەوەرییه‌كی باڵا و دەرخستنی ئەدای بێوێنە" لەکاتی شەڕه‌كانی دژ به تیرۆریزمدا.\nسەرەکوەزیرانی عێراق مستەفا کازمی لەکاتی کۆبوونەوەیەکدا له 28 ئایار لەگەڵ سەرکردە سەربازی و ئەمنیەکان بۆ تاووتوێکردنی باشترکردنی هەوڵەکانی بنەبڕکردنی داعش. [خاوەنی وێنە: نوسینگەی راگه‌یاندنی سەرەکوەزیران]\nبە دیارونای وت دیاریکردنیان هەنگاوێکی ئەرێنی بوو "چونکە هیچ ناڕەزاییەك نەبوو لە پەرلەمان لە دژیان، لەبەرئەوەی ئەم ژەنەراڵانە ناسراون بە لێهاتویی و پسپۆڕییان لە بوارەکانیاندا".\nکازمی ژەنەراڵ عەبدولوەهاب ساعدی دامەزراندەوە و پلەی بەرزکردەوە، کە کەسایەتیەکی سەربازیی جەماوەرییە و دەرکردنی کتوپڕی لە دەزگای دژە تیرۆریزم لەلایەن سەرەكوەزیرانی پێشووه‌وه، عادل عەبدولمەهدی، لە ئەیلولدا هۆیه‌كی سه‌ره‌كی بوو بۆ دەستپێکردنی یەکەمین خۆپیشاندانەکان له عێراق. لەئێستادا ساعدی بەڕێوەبەری دەزگای دژە تیرۆریزمە.\nبەردەوامبوون لە شەڕی دژە تیرۆریزم\nریکابی وتی دیاریکردنی ئەم سەرکردانە ئاماژەیە بەوەی حکومەتی نوێ شێلگیرانە بەردەوامە لە شەڕی دژی داعشدا و "پرۆسەی بەگەڕخستنی ئۆپەراسیۆنەکان بۆ بەتەواوی لەناوبردنی" گروپەکە.\nلە یەکەمین بەیاننامەیدا دوای وەرگرتنی ئەرکەکەی، ساعدی بەڵێنی کارکردنی دا بۆ "پاراستنی دەوڵەت و هاوڵاتیان لە هەڕەشە تیرۆریستیەکان".\nپسپۆڕی ئەمنی، محەمەد رەزاق روبەیعی بە دیارونای وت بڕیار بۆ دامەزراندنەوە و بەرزکردنەوەی پلەی ساعدی ددانپێدادان بوو بە رۆڵ و دلێرییدا لە شەڕەکانی رزگاریدا و بەشێوەیەکی بەرفراوان لەلایەن عێراقیەکانەوە پێشوازیی لێکرا.\nوتی رۆڵی پێشووی کازمی وەك بەڕێوبەری هەواڵگری، رێگەی پێداوە پەیوەندی دروستبکات و بەردەوامیی پێبدات لەگەڵ هەموو فەرماندە ئەمنی و سەربازییەکاندا کە نفوزیان هەبووە لە شەڕی دژی داعشدا.\nوتیشی لەمڕۆدا، سەرەکوەزیرانی نوێ هەوڵدەدات سوود لە پسپۆڕییان ببینێت لە پاراستنی دۆخی شەڕی دژی پاشماوەی تیرۆریستان و شکست پێهێنانیاندا، وەك دیارە لە ئاستی بەرزی هەڵمەتە ئەمنیەکاندا کە ئێستا لە چەندین ناوچە بەردەوامن.\nبەگوێرەی روبەیعی، ئەم هەوڵە بەمدواییانە بۆتە هۆی تێکشکاندنی ژمارەیەکی زۆری حەشارگەکانی دوژمن و کوشتن یان دەستبەسەرکردنی فەرماندە باڵاکانی داعش، له‌نێویاندا جێگری سەرۆکی داعش حاجی تەیسیر.\nوتی پلەپێدانە نوێکان ئامانجی بەرپێگرتنی چەکی نایاسایی و چالاکیەکانی میلیشیا چەکدارەکانیشە.\nسەربەخۆیی دەزگا سەربازییەکان\nپلەپێدانەکانی حکومەت فەرماندەی ئۆپەراسیۆنەکانی جەزیرە، لیوا قاسم محەمەدیشی گرته‌وه، کە کەسایەتیەکی پێشڕەو بوو لە شەڕی دژی داعشدا وەك فەرماندەی هێزە زەمینیەکان.\nعەمید یەحیا رەسوڵ، کەسایەتییەکی بەناوبانگی نێو میدیا لەکاتی شەڕی دژی داعشدا، بە وتەبێژی فەرمیی فەرماندەی هێزە چەکدارەکان دیاریکرا.\nشیکاروانی ئەمنی، سەفا ئەعسەم وتی پلەپێدانە نوێکان "پشتیوانیی سەربەخۆیی دەزگا سەربازی و ئەمنیەکان دەکات و دەیانپارێزێت لە سیستمی کۆتا و فشارە سیاسی و حیزبیەکان".\nوتی بەرزکردنەوەی پلەی ئەو کەسانەی تۆمارێکی بەرچاویان هەیە لەکاتی شەڕەکەدا "هەنگاوێکی گرنگە کە کاریگەرییەکی ئەرێنی دەبێت لەسەر دۆخی ئاسایش،" ئاماژەشیکرد بەوەی پاشماوەکانی داعش ماوەیەکە سوود لە پشێوییه جەماوەرییه‌كانی ئەمدواییە و لاوازی هەنگاوە ئەمنیەکان دەبینن لە ناوچە دوورەدەستەکاندا بۆ ئەنجامدانی هێرشی نوێ.\nئەعسەم وتی: "بەڵام لەژێر رۆشنایی گۆڕانکارییە سەربازییەکانی ئەمدواییەدا، پێشبینی دەکەین هەڕەشەی داعش بنەبڕبکرێت لە چه‌ند مانگی داهاتوودا."


گیانبەخت کردنی گەنجێکی دیواندەرەیی لە ژێر ئەشکەنجەی هێزە ئەمنیەکانی ڕژێمی ئێران - كۆمه‌ڵه‌ی مافی مرۆڤی کوردستان\n07.02.2021 07.02.2021 Kurdistan Human Rights Association\t189 Views\nچوارشەممە ١٥ی ڕێبەندانی ٢٧٢٠ی کوردی، مێهراد تاڵشی خەڵکی شاری دیواندەڕە کە له تاران لەلایەن هێزە ئەمنیەکانی ڕژێم دەسبەسەر کرابوو، گیانی لە دەست دا.\nبەپێی زانیاریەکان کە گەیشتووەتە کۆمەڵی مافی مرۆڤی کوردستان، ناوبراو لە زەمانی دەسبەسەر بوون و لێپرسین ئەشکەنجە کراوە و لە ژێر ئەشکەنجەی هێزە ئەمنیەکانی و ئیتلاعاتی حکومەتی ئێران گیانی لە دەس داوە.\nبنەماڵەی ناوبراو دوای دوو ڕۆژ بەدواداچوون لە کۆتایی دا جەستەی بێ گیانی منداڵی خۆیان لە شوێنە ئەمنیەکانی ئێران وەر گرتووە. بنە ماڵەی مێهرداد تاڵشی شوێنی برینەکانیان لەسەر جەستەی کۆڕەکەیان بینیوە.\nجێگای باسە کە وەزارەتی ئێتڵاعاتی ئێران هەڕەشەی لە بنەماڵەی تاڵشی کردووە کە بە هیچ شێوەیک لەگەڵ هیچ ڕاگەیاندن و میدیایکا پێوەندی نەگرن و ڕێ و ڕەسمی ئەسپەردە کردنی تەرمی مێهرداد لە بێ دەنگیێکی تەواوە بەڕێوە ببەن.\n← ئانیسا جەعفەری مێهر و داریووش مورادی هەڕەشەی قەدەغەی چالاکیان لێکرا\nدەر ھێنانی تەرمی لاوێک لە بەنداوی شاری سەردەشت →


گەنجانی سوریا لە گەڕەکێکی ئیدلیب کۆبوونەتەوە دوای ئەوەی لەلایەن هێزەکانی رژێمی سوریاوە بۆردومان کرا. [خاوەنی وێنە: بەرگری شارستانی سوریا]\nچەند مامۆستایەک و خوێندکارێک لە نێو کوژراوەکانی سێشەممە (25 شوبات)دا بوون لە خوێندنگەکانی شاری ئیدلیب، لەکاتێکدا هێزەکانی رژێمی سوریا لەڕێی پەلامارێکی کوشندەوه فشار دروستدەكه‌ن بۆ کۆنتڕۆڵکردنەوەی دواهەمین ناوچەی ژێردەسەڵاتی ئۆپۆزسیۆن.\nئاژانسی فرانس پرێس رایگەیاند كه سەرۆکی تورکیا، رەجەب تەیب ئەردۆگان چوارشەممە داواکەی دووبارەکردەوە سەبارەت بە "وەستاندنی هه‌رجی زووتری هێرشەکان" لەلایەن رژێمی سوریاوە و کشانەوەی لە بنکەکانی سوپای تورکیا تا کۆتایی شوبات.\nئەردۆگان لە ئەنقەرە بە ئەندامانی پارتەکەی لە پەرلەمان وت: "ئێمە یەک هەنگاوی بچوکیش ناکشێینەوە، بەدڵنیاییەوە رژێم دەکشێنینەوە بۆ دەرەوەی ئەو سنوورانەی ده‌ستنیشانمانکردوون، دڵنیاییش دەدەین لە گەڕانەوەی خەڵکەکه بۆ زێدی خۆیان."\nچالاکوانێكی ئیدلیب، هەیسەم ئیدلیبی بە دیارونای وت: "هێزەکانی رژێمی سوریا دوو خوێندنگە، باخچەیەکی ساوایان و ناوچەیەکی نیشتەجێبوونیان کردە ئامانج لە شاری ئیدلیب لە میانه‌ی پەلامارەکەیاندا سێشەممە."\nهاوەنێکی چاوەڕواننەکراو لە حەوشەی خوێندنگەیەکی شاری ئیدلیب، کە لەوێ کەوتۆتە خوارەوە. [خاوەنی وێنە: بەرگری شارستانی سوریا]\nدانیشوانی ئاوارەی ئیدلیب بەشداردەبن لە خۆپیشاندانێکدا لە نزیک سنووری تورکیا، دژی ئەو کوشتن و وێرانکارییه‌ی بەدەستی رژێمی سوریا و روسیا ئەنجامدەدرێت. [خاوەنی وێنە: ناوەندی راگه‌یاندنی ئیدلیب]\nرێکخراوی روانگەی سوری بۆ مافەکانی مرۆڤ رایگەیاند كه لانیکەم 20 مەدەنی تەنها لە پارێزگای ئیدلیب بەهۆی تووندوتیژییەکانی سێشەممەوە کوژران.\nمامۆستایان و خوێندکاران کوژران\nئیدلیبی بە دیارونای وت دوو مامۆستای ژن، مامۆستایەکی پیاو و خوێندکارێکی کچ لە خوێندنگەی به‌راعیم لە ئیدلیب بەهۆی بۆردومانەکەوە کوژران.\nهاوکات بەرگری شارستانی سوریا (کڵاو سپییەکان) رایانگەیاند کە هەشت خوێندنگە و باخچەی ساوایان لە پارێزگای ئیدلیب سێشەممە لەلایەن فڕۆکەكان و ئه‌و موشكانه‌ی رژێمه‌وه کرانە ئامانج، كه هه‌ڵگری بۆمبی هێشوویین.\nئیدلیبی وتی دانیشتوانی قەزاکانی سەر بە شاری ئیدلیب دووچاری پەلامار بوونه‌ته‌وه لەلایەن فڕۆکەکانی رژێمی سوریا و روسیاوە، کە به بۆمبی هێشوویی شارەکەیان بۆردومانکرد.\nرێکەوتننامەیەکی نێودەوڵەتی (بەڵێننامەی تەقمەنییە هێشووییەکان) لە ئابی 2010ەوە بەکارهێنان و گواستنەوە و ئه‌مباركردنی بۆمبی هێشوویی قەدەغەکردووە.\nئیدلیبی وتی بەگوێرەی یاسا نێودەوڵەتییەکان، بەکارهێنانی ئەو بۆمبانە سزادانی بەدواوەیە.\nرێکخراوی منداڵپارێز سێشەممە داوای راگرتنی دەوامی خوێندنگەکانی کرد.\nبەڕێوبەری رێکخراوەکە لە سوریا، سۆنیا خوش وتی: "خوێندنگەکان دەبێت داڵده‌یه‌كی پارێزراو بن بۆ منداڵان، تەنانەت لە ناوچەیەکی پڕ شەڕوشۆڕدا."\nوتی: "هێرشەکانی ئەمڕۆ دەریدەخەن شەڕکردن لە باکوری خۆرئاوای سوریا گەیشتۆتە ئاستێکی کارەساتباری تووندوتیژی لە دژی منداڵان و مەدەنییەکان. هیچ شوێنێک پارێزراو نییە، تەنانەت خوێندنگەش."\nرژێم کۆنتڕۆڵی که‌فر نابل دەکاتەوە\nرێکخراوی روانگەی سوری بۆ مافه‌كانی مرۆڤ رایگەیاند كه هێزەکانی رژێمی سوریا سێشەممە کۆنتڕۆڵکردنەوەی ناوچەی که‌فر نابلیان راگەیاند -- سەرکەوتنێكی سیمبۆڵی -- لەگەڵ 18 شارۆچکە و گوندی دیکە.\nئیدلیبی وتی پێشڕەوییەکانی رژێمی سوریا و هێزە هاوپەیمانه‌كانی، بە پشتیوانی هێرشی فڕۆکەکانی روسیا، توانییان شارۆچکەی مەعرەت حورمە و مەعرەت سین، له باشوری شاری ئیدلیب، کۆنتڕۆڵبکەن.\nوتی شەڕ و پێکدادانەکەی چوارشەممە لە باشور و خۆرهەڵاتی ناوچە گوندنشینەکانی ئیدلیب بەردەوامبوو، لەکاتێکدا هێرشە ئاسمانییەکانی سوریا و روسیا بەردەوامبوون و هەندێك بنکەی تورکیاش لەلایەن رژێمەوە تۆپبارانکران.\nوتیشی به‌گوێره‌ی راپۆرته‌كان چەند قوربانییەکیش لەنێو سەربازانی تورکیدا هه‌بوون كه له نێو فڕۆکەخانەی سەربازی تەفتەناز له باکوری ئیدلیب جێگیربوون.\nئاماژه‌ی به‌وه‌ش كرد كه شارۆچکەی نەیرەب لەئێستادا بەتەواوی لەژێر کۆنتڕۆڵی گروپە ئۆپۆزسیۆنەکان و هێزەکانی تورکیادایە، کە مەعرەت عالیاشیان له باشور کۆنتڕۆڵکردەوە.\nئیدلیبی بە دیارونای وت مەدەنییەکان بەردەوامن لە به‌جێهێشتنی ده‌وروبه‌ری شاری ئیدلیب و بەرەو ناوچەیەکی سەر سنووری تورکیا و سوریا ده‌ڕۆن کە تاڕاده‌یه‌ك پارێزراوترە.\nوتیشی مەدەنییەکان بەناچاری ماڵەکانیان بەجێدەهێڵن له‌میانه‌ی تووندوتیژییەکانی ئەمدواییانەدا کە بوونەتە هۆی هێنانەئارای خۆپیشاندانێکی گەورە لەدژی ئەو وێرانکاری و كوشتاره‌ی بەدەستی رژێمی سوریا و میلیشاکانی هاوپەیمانی ئەنجامدەدرێن.


هێزەکانی سوریای دیموکرات پێشڕەویدەکەن بەرەو شاری کۆنی رەققە\nشەڕ لە دوو بەرەوە بەردەوامە و هاوپەیمانێتی ئۆپۆزسیۆنی عەرەب-کورد بەخێرایی پێشڕەویدەکەن لە گەڕەکی سه‌ناعه‌ی رۆژهەڵاتدا.\nئەندامێکی هێزەکانی سوریای دیموکرات وێنەی گیراوە دوای هاوپەیمانێتی ئۆپۆزسیۆنی عەرەب-کورد چوونە ناو بەری رۆژئاوای شاری رەققەوه دوای سه‌ندنه‌وه‌ی ناوچەکە لە رێکخراوی "دەوڵەتی ئیسلامی" (داعش) لە 11 حوزەیران. [دەلیل سولەیمان/ئاژانسی فرانس پرێس]\nهێزەکانی سوریای دیموکرات زیاتر پێشرەوییانکرد بەرەو شاری کۆنی رەققەی پێگەی بەهێزی رێکخراوی "دەوڵەتی ئیسلامی" (داعش) دووشەممە (12 حوزەیران)، روانگەی سوری بۆ مافی مرۆڤ رایگەیاند.\nهاوپەیمانێتی ئۆپۆزسیۆنی عەرەب-کورد چوونە ناو شاری رەققەی باکوره‌وه بۆ یەكه‌مینجار نزیکەی هەفتەیەك لەمەوبەر دوای شه‌ڕكردن بۆ چەند مانگێك بۆ گەمارۆدانی.\nلە رۆژهەڵاتی شارەکەوە گەڕەکی مەشلەبیان بەدەستەوەیە کە چەند رۆژێك دوای دەستپێکردنی ئۆپەراسیۆنێك له‌ناو شارەکەدا گیرا و یەکشەممەش ده‌ستیانگرت به‌سه‌ر یەکەمین گەڕەکدا لە رۆژئاوا كه رومانییە بوو.\nروانگەکە رایگەیاند كه شەڕ دووشەممە لە هەردوو بەرەوە بەردەوام بوو، له‌كاتێكدا هێزەکانی سوریای دیموکرات بەخێرایی پێشڕەویدەکات لە گەڕەکی سه‌ناعه‌ی رۆژهەڵاتەوە کە به‌ره‌و شاری کۆنی رەققە ده‌چێت.\nبەگوێرەی سەرۆکی روانگەکە، رامی عەبدولڕەحمان، "هێزەکانی سوریای دیموکرات ئێستا له‌سه‌دا 70ی سەناعه‌یان بەدەستەوەیە" لەنزیك مەشلەب.\nوتیشی: "ئەگەر سه‌ناعه بگرن، دەبێتە گرنگترین پێشڕه‌وی لە شەڕی گرتنەوەی رەققەدا چونکە دەیانباتە ناوه‌ندی شارەکەوه کە گرنگترین پێگەی داعشی لێیە."\n"هه‌رکاتێك ده‌ست به‌سه‌ر سه‌ناعه‌دا بگرن، شەڕی راستەقینە دەستپێدەکات."\nچاوەڕواندەکرێت شەرەکە قورستر بببێت هەرکە هێزەکانی سوریای دیموکرات بگه‌نه ناوه‌ندی قه‌ره‌باڵغی شارەکە."\nشەڕکەرێكی هێزەکانی سوریای دیموکرات، بەرخۆدان قامیشلی، وتی: "ئەو شەڕە سەخت دەبێت."\n"هەرکە ئێمە لە شارەکە نزیكدەبینەوە، شەڕ لەناو بینا چەند قاته‌كاندا دەکەین. شەڕی ناوشار قورسترە لە شەڕ لەناو گوندەکاندا، بەڵام ئێمە شه‌ڕده‌كه‌ین هەتا تەواوی شارەکە کۆنتڕۆڵدەکەین."\n'ژمارەیه‌كی زۆر مین'\nهاوکات لە رۆژئاوای شارەکەدا، هێزەکانی سوریای دیموکرات شه‌ڕیانده‌كرد بۆ چوونه‌ناو حه‌تینه‌وه، ئه‌و گه‌ڕه‌كه‌ی له‌نزیك رومانیه‌وه‌یه كه یه‌كشه‌ممه ده‌ستیگیرا به‌سه‌ردا.\nهێزەکانی سوریای دیموکرات "پێکدادانی قورسی نێوان شەڕکەران و تیرۆریستانیان" راگەیاند لە هەردوو بەرەوە و وتیان 23 ئەندامی داعش کوژراون.\nسەرچاوەیەك لە هێزەکانی سوریای دیموکرات وتی شەڕکەران زنجیرەیەك تونێلیان دۆزیوەتەوە کە لەلایەن داعشەوە هەڵکەندرابوون لە مەشلەب.\nسەرچاوەکە وتی: "بەوریایی و ئاگادارییەوە پێشڕەویدەکەین بۆ دوورکەوتنەوە لەو ژمارە زۆرەی مین كه داعش چاندویەتی لە شارەکەدا."\nپه‌یامنێری ئاژانسی فرانس پرێس وتی لەناو رۆژئاوای شارەکەدا رێگاكه ته‌نرابوو بە ماتۆڕسایکلی تێکشکاو و هاوەنی نەتەقیوی هاویشتراو لەلایەن داعشەوە. هه‌روه‌ها ئاماژەشیدا به‌وه‌ی كه لاشەی چەندین شەڕکەری داعش لە شەقامەکاندا دەبینران.\nروانگەکە رایگەیاند لە دەرەوەی شارەکە دووشەممە شەڕ بەردەوامبوو لە بەرەی باکورەوە کە پێشڕەویی هێزەکانی سوریای دیموکرات له‌وێ خاوتربوو.\nروانگەکە راشیگەیاند داعش بنکەی سەربازیی "یه‌كجار پتەو"ی فیرقەی 17 ی بەکارهێناوە لەدەرەوەی سنوره‌كانی باکوری شارەکە و هه‌روه‌ها کارگەی شەکری تەنیشتیشی بۆ بەرگریکردن لە رێگاكه‌ی باكور به‌ره‌و ناو رەققە.\nبنکەی فیرقەی 17 له‌بنەڕەتدا بنكه‌یه‌كی سه‌ربازیی سوپای سوریا بوو كه لەلایەن داعشەوە دەستیبەسەرداگیرا لە 2014 کاتێك ده‌ستیگرت به‌سه‌ر ناوچەیەکی زۆری پارێزگای رەققەدا.\nپێکدادانی قورس له‌نێوان هێزەکانی سوریای دیموکرات و داعشدا لە رەققەی سوریا\nشەڕی نێوان هێزەکانی سوریای دیموکرات و ئەندامانی داعش له ره‌ققه گەرمتردەبێت


بانگهێشت نامەکەیان لەدەستی چەپیاندا بوو ،، بەقامکی شایەتینی دەستی ڕاست، ئاماژەیان بۆ ئاسمان دەکرد،\nدایکم بۆ سێكسی شەرعی زۆر پیر بوو چێژی حۆریانی بەهەشتی نەدەدا، ئەویان کوشت،\nدوایین، ژنێك دەمرد!، ژنێك دووگیان دەبوو، ژننێك خۆکوژی دەکرد!. ژنێك خۆسووتانی دەکرد...بەدوای ئەودا ژنانێك، لەڕەنج دووگیان بوون ژنانێك بەس یەك رۆژمێرییان دەناسی: یەکەمیین رۆژی دەستدرێژی و دوایین رۆژەکانی ئەو ئازارە! بەدوای ئەودا مێژوو بە دوو بەرەدا دابەش بوو: پێش لەکارەساتی ڕەش- دوای کارەساتی ڕەش!.\nبەدوای ئەودا ژنەکان بەس یەك شەقامیان ڕاستەوخۆ دەناسی، شەقامێ کەدەگەیشتە خەستەخانەی نەخۆشی دەروونی!. بەدوای ئەودا ژنەکان بەس یەك سترانیان دەچڕی،" ئەی مەرگ لەکوێنەدای؟ ژیان منی كوشت" ئینجا ژنەکان ببوونە تابووت و لەسکیاندا کۆرپەی مەرگی هەزار ساڵە، لەدواییدا ژنەکان پەیکەرەیەك بوون کەلەگۆڕەپانی ناوەندی شار بۆ وانەی مێژوو هەڵواسرابوون، ئەو رۆژە هەوا گەرم بوو، خوا خۆی شایەت بوو! پیاوێك هات منی کوشت و دیسان نزای دەکرد تا زیندوو ببمەوە!!!


ژنانی ئێزیدی بەشداریدەکەن له بۆنەیەكدا بۆ دەستپێکی هەڵدانەوەی گۆڕێکی بەکۆمەڵی ناسراو بە 'گۆڕی دایکان' لە شەنگال، لە 24 تشرینی یەکەم. [خاوەنی وێنە: بەڕێوبەرێتی شەهیدانی نەینەوا]\nتیمەکانی عێراق و نەتەوە یەکگرتوەکان شەممە (24 تشرینی یەکەم) دەستیانکرد بە هەڵدانەوەی گۆڕێکی بەکۆمەڵ لە قەزای شەنگال کە پاشماوەی ژنانی ئێزیدیی به‌ته‌مه‌ن و ئه‌و منداڵانەی تێدایە کە لەلایەن رێکخراوی "دەوڵەتی ئیسلامی" (داعش)ەوە کوژران لە 2014.\nبەڕێوبەری رێکخراوی ئێزیدی لە هۆڵەندا، حەسو هوره‌می وتی تیمێکی عێراقی لەلایەن حکومەت و حکومەتی هەرێمی کوردستانەوە نێردران بۆ هەڵدانەوەی گۆڕەکە بە پشتیوانیی نەتەوە یەکگرتوەکان و تایبەتمەندانی کۆمسیۆنی نێودەوڵەتی ونبووان.\nبە دیارونای وت: "گۆڕەکە، کە ناسراوە بە گۆڕی دایکانی ئێزیدی، پاشماوەی 78 ژنی ئێزیدی تێدایە." دەوترێت نزیکەی هەموو ژنەکان کە لەوێ نێژراون ناو و تەمەنیان دەستنیشانکراوە جگە لە حەوت كه‌سیان کە هێشتا بە نەناسراوی ماونەتەوە.\nوتی ئەو 71 ژنەی دەستنیشانکراون هەموویان دانیشتووی گوندی کۆجۆی ئێزیدی بوون. لەنێویاندا شەمی ساڵح ئەمان هەیە، دایکی چالاکوانی ئێزیدی و باڵیۆزی نیازپاکی نەتەوە یەکگرتوەکان نادیە موراد.\nكۆلاژێكی ئه‌و ژنه ئێزیدیانه‌ی لەلایەن داعشەوە لە 2014 کوژراون لە قەزای شەنگال. ئەم گۆڕە بەکۆمەڵە پاشماوەکانیانی تێدایە کە لە 24 تشرینی یەکەم هه‌ڵدرایه‌وه بۆ دەرهێنانه‌وه‌یان. [خاوەنی وێنە: چالاکوانی ئێزیدی حەسو هوره‌می]\nموراد لە پۆستێکی تویتەردا شەممە وتی: "بۆ ماوه‌ی شەش ساڵ، من و رزگاربووانی دیکە نکۆڵی مافی ناشتنی كه‌رامه‌تمه‌ندانه‌ی خۆشەویستانمان لێکرا."\n"ئەمڕۆ، زۆر هەستم وروژاوە بەوەی گۆڕە بە کۆمەڵەکەی ئەوی [تێدا نێژراوە] لەگەڵ ژنانی دیکەی ئێزیدی دواجار هەڵدەدرێتەوە."\nهوره‌می وتی گۆڕەکە "پاشماوەی 12 منداڵی دیکەی نێوان تەمەنی 13 بۆ 16 ساڵی تێدایە، کە ناسنامەیان بە نادیاری ماوەتەوە".\nهورەمی وتی قوربانیە مێینەکان زۆربەیان له ته‌مه‌ندا یان پیرن و لەنێویاندا قوربانییەکی 27 ساڵ هەیە کە ئەوکاتەی لەلایەن تیرۆریستانەوە کوژرا سکپڕ بوو.\nوتی لە 16 ئاب 2014، داعش هێرشیکردە سەر قەزای شەنگال کە ژنانیان لە مێردەکانیان و منداڵەکانیان جیاکردەوە، بردیانن بۆ ناوچەیەك نزیك بە چیای شەنگال به‌ناوی سۆلاغ، کوشتیانن و دواتر لەو شوێنە ناشتیانن.\nوتی شمەکی کەسەکان لەنێو گۆڕەکاندا دۆزرانەوە، لەنێویاندا چاویلکە و گۆچانی رێکردن.\nئۆپەراسیۆنەکان بەشێوەیەکی خێرا بەڕێوەدەچن.\nهورەمی وتی رێکخراوی ئێزیدی چوار ساڵ لەمەوبەر سەردانێکی شوێنی گۆڕەکەی کرد لەگەڵ ئەندامانی رێکخراوی نیودەوڵەتی لێكۆڵه‌رانی جینۆساید تا زانیاری تۆماربکات و قسەی شایەتەکان بە بەڵگە بکات و روماڵێکی چڕوپڕی دیمەنی تاوانەکە بکات.\nوتی وا دانرابوو گۆڕەکە مانگی ئازار بکرێتەوە، بەڵام کارەکان بۆ دەرهێنانەوەی پاشماوەکانی قوربانیان دواخران بەهۆی پەتای ڤایرۆسی کۆرۆناوە (کۆڤید-19).\nوتیشی: "ئەمڕۆ کار بەردەوامە بەشێوەیەکی خێرا، بەتایبەتی دوای ئەوەی کاری ئه‌ركی نەتەوە یەکگرتوەکانی بەرپرس لە پشتیوانیكردنی هەوڵە نیشتمانیەکان بۆ هەڵدانەوەی گۆڕەکانی قوربانیەکانی داعش درێژرکرایەوە تا ئەیلولی 2021."\nهورەمی ئاماژەیکرد بەوەی 17 گۆڕی قوربانیانی ئێزیدی لە ئازاری 2019وە هه‌ڵدراونه‌ته‌وه، لەنێو 81 گۆڕی بەکۆمەڵدا کە لە شەنگال و دەوروبەرەکەی دۆزراونەتەوە.\nوتی دەرهێنانەوەی هەموو پاشماوەکانی گۆڕی بەکۆمەڵی سۆلاغ دەکرێت تا ناوەندی تشرینی دووەم بەردەوامبێت. هەرکات پشکنینی دی ئێن ئەی گه‌یشته ئامانج و هەموو قوربانیەکان دەستنیشانکران، دووبارە لە بۆنەیەکی فەرمیدا دەنێژرێنەوە.


لە شەرەفی خێڵەوە بۆ شەرەفی بەسیاسیکراو : چاوی گەل\nلەپاش سەردەمی ڕۆشنگەری و شۆڕشە پێشکەوتنخوازەکانەوە، پاش ئەوەی کۆمەڵێک دروشمی وەک ئازادی و یەکسانی و مافەکانی مرۆڤ زەقکرانەوە و مافگەلێکی سەرەتایی وەک مافی خوێندن و دەنگدان و ڕادەربڕین وردە-وردە جێ‌کەوتن و مرۆڤایەتی کەمێک خۆی لە تەپ‌وتۆزی کۆنەپارێزی پاک‌کردەوە، زانین و هوشیاری لەوە دەرچوو بەتەنها مافی کەمینەیەک بێت و بوو بە مافێکی گشتی، بەرئەنجامی ئەمەش شتێک دروست‌بوو بە ناوی “ڕای گشتی”. ڕەنگە سادەترین پێناسەی ڕای گشتی ئەوە بێت کە کۆسەرنجی تاکەکانی کۆمەڵگایە لەسەر پرس و ڕووداوە کۆمەڵایەتی و سیاسی و ئابوورییەکان. ڕای گشتی دەتوانێت هەڵوێست لەسەر پرسێک وەربگرێت و بە دروستکردنی فشار لەسەر لایەنی پەیوەندیدار بەو پرسە ئاقاری ئاکامەکانی پرسەکە بگۆڕێت. هەندێك جار ڕای گشتی توانیویەتی دەستکاریی داب‌ونەریتی کۆمەڵایەتی و سیاسەتی دەوڵەت بکات و لە چوارچێوەی چاکسازیدا دۆخی کۆمەڵگا تەکانێک بەرەو پێش ببات. بەڵام ئەمە سروشتێکی جێگیر و هەمیشەیی ڕای گشتی نییە، بەپێچەوانەوە ڕای گشتی زۆر جار بە مەبەستی یەکلاییکردنەوەی هەندێک پرسی سیاسی و کۆمەڵایەتی و ئابووری و بۆ بەدیهێنانی هەندێک مەرام ئاڕاستەکراوە. ڕەنگە بەردەستترین نموونەی ئاڕاستەکردنی ڕای گشتی؛ سەروەختی دەنگدان بێت، کاتێک هەر لایەنێک بۆ مەرامی خۆی لە ڕێی سەرچاوەکانی گەیاندنی زانیاری و بەخشینی زانینەوە (وەک میدیا) گوتاری خۆی بەرەو کۆمەڵگا شۆڕدەکاتەوە. سەرچاوەی دروستبوونی ڕای گشتی هۆشیارییە، ئەی چی ڕوودەدات ئەگەر ئەو هۆشیارییەی بە کۆمەڵگا دەگات هۆشیارییەکی ساختە بێت؟ ئەمڕۆ میدیا و سۆشیاڵ میدیا بوونەتە دوو سەرچاوەی گەورەی بەخشینی زانیاری و پەیوەندیگرتن کە دەسەڵات هەندێک جار لە ڕێگەیانەوە بە بەخشینەوەی هۆشیارییەکی ساختە و درۆزنانە بە نەرمی ژەهری خۆی بەنێو کۆمەڵگادا دەڕێژێت و ڕای گشتیی پێ ئاڕاستە دەکات.\nئەوەی جێگەی سەرنج بوو؛ دووبارەبوونەوەی هەمان زیهنیەتی بە‌شەرەف‌بینینی ژن بوو لە لایەن مەسعوود بارزانیی سەرۆکی پارتی دیموکراتی کوردستانەوە، کاتێک دەربارەی دەستدرێژییەکەی پردێ وتی: “ئەم دەستدرێژییە شکاندنی کەرامەتی هەموو کوردە”. هەوڵی بە‌سیاسیکردنی ئەم دەستدرێژییە لە لایەن پارتییەوە لە کاتێکدایە کە لە هەرێمی کوردستان ڕۆژانە توندوتیژییەکان بەردەوامییان هەیە و بە شێوازی جیاواز لەلایەن پارتی دەسەڵاتدارەوە بێڕێزی بە مرۆڤ و بەتایبەتتر بە ژنان دەکرێت، کەم ڕۆژ هەیە کارەساتی لەو جۆرە ڕوونەدەن، بەڵام لەپشت پەردە دەمێننەوە و چاوپۆشییان لێ‌دەکرێت.\nلەبەر ڕۆشنایی کۆی بابەتەکەدا، بەتایبەت دێینە سەر باسی بارودۆخی کۆمەڵایەتی و سیاسی لە هەرێمی کوردستان، گەر لەم زەمەنەی ئێستای هەرێم بڕوانین؛ ڕاستیی داروخانی گەلێک و کۆمەڵگایەک لە خێزانەکانەوە بۆ دام‌ودەزگاکان و ڕێکخستنی گشتیی ئەم کۆمەڵگایە لە ڕووی سیاسی و ئابووری و کۆمەڵایەتییەوە دەبینین. زیاتر بە دەروونی مرۆڤی ئەم کۆمەڵگایانەدا شۆڕبینەوە؛ بۆمان دەردەکەوێت کە بەردەوام مرۆڤێکی دەروون شێواو و نەخۆشی “شەرەف” بەرهەم دێت، مرۆڤێک کە ئەقڵی بڕیاردانی تێدا ئامادە نییە و تەنها خاوەنی ئەقڵێکی ئامێرییە و بە پێی خواستی دەوروبەر و گرووپ و کۆمەڵگا ڕەفتار دەکات. مرۆڤێک هەمیشە بە پێی خواستی ئەندامانی کۆمەڵگا کاردانەوەی دەبێت، کۆمەڵگایەکی پیاوسالارانەی دژە ژن. ئەم جۆرە زیهنیەتە لە باشووری کوردستاندا لە سیاسەتدا ڕەنگی داوەتەوە و کۆمەڵگای پێ بەڕێوەدەبرێت.\nئێستەش وا قۆناغێکی تری مێژووی ئەم “شەرەفداری” و “نەخۆشیی شەرەف”ـە دەنووسرێتەوە، کە سیاسەتی حیزبی لە عەقڵی خێڵەوە چەمکی شەرەف دەخوازێت و بۆ ململانێ و کێشمەكێشەکانی خۆی و ساختەکردنی هۆشیاریی جەماوەر و ئاڕاستەکردنی بەپێی نەخشەی دانراو بەکاری‌دەهێنێت. ئیتر دیسان ژن شەرەفی خێڵە، لەسەر ئاستێکی نەتەوەیی، ئەمەش ڕاگەیاندنی دەسەڵاتی “زۆن”ێک دەیکات، تەنها بۆ بەڕێوەبردنی کێشمەکێشی نا-مۆڕاڵیی خۆی لەگەڵ دەسەڵاتی زۆنێکی تر، و بۆ زەق‌کردنەوەی کێشە و ناسۆرەکانی ئەو زۆنە، و شاردنەوەی ئەوانەی زۆنی خۆی.


کوردیپێدیا - لە ئامەد 77 کارگەی جلوبەرگ دروستدەکرێن\n📊 لە ئامەد 77 کارگەی جلوبەرگ دروستدەکرێن | پۆل: ئامار و راپرسی | زمانی بابەت: 🏳 کوردیی ناوەڕاست\nلە ئامەد 77 کارگەی جلوبەرگ دروستدەکرێن\nزیاتر لە ساڵێکە لە شاری ئامەدئامەد هەوڵ بۆ کردنەوەی ناوچەی دروستکردنی جلوبەرگ دەدرێت و هەوڵەکە بەرهەمدار بووە. لەو ناوچەیەدا 77 کارگەی دوورینی جلوبەرگ دادەمەزرێن و لە سەرەتایشدا هەشت هەزار گەنج دەکەونە سەر کار.\nجاهیت توران کە بازرگانێکی کوردە و لە ئیستەنبووڵ کارگەی دوورینی جلوبەرگی هەیە، بڕیاریداوە بگەڕێتەوە ئامەد و کارەکەی لە زێدی خۆی بکات. لەسەر رووبەری نۆ دۆنم کارگەیەکی دروستکردووە و دەیەوێت لە ئامەدەوە جلوبەرگ بۆ ئەوروپا هەناردەبکات.\nجاهیت توران، خاوەنی کارگەی جلوبەرگە و دەڵێت، ئەگەر کارگەکەم بکەوێتە کار، نزیکەی 100 کەس کاری تێدا دەکەن. مەکینەکانمان ئەلیکترۆنین، لەبەرئەوە زۆر پێویستیمان بە هێزی مرۆڤ نابێت. دەمانەوێت لە بازاڕی نێوخۆی تورکیا و دەرەوەیشیدا کاربکەین و ئەو جلوبەرگانە بە وڵاتانی ئەوروپا بفرۆشین.\nجگە لە جاهیت توران، 26 بازرگانی دیکەیش کە لە ئیستەنبووڵ کارگەی جلوبەرگیان هەیە، دەگەڕێنەوە ئامەد و لەو ناوچەیە کارگە دروستدەکەن. بەو هۆیشەوە هەزار و 290 دۆنم زەوی بۆ ئەو کارگانە تەرخانکراوە. ئەو ناوچەیە دەبێتە ناوەندێکی جلوبەرگ و بە هەزاران کوڕ و کچی ئامەد دەکەونە سەر کار.\nحەسەن بەسری گوزەلئۆغلو، پارێزگاری ئامەد رایگەیاند، ئەم ناوچەیە لە تورکیا تایبەت و نموونەییە. نزیکەی هەشت هەزار کەس دەخاتە سەر کار. لێرەوە جلوبەرگ بۆ نێوخۆ و جیهان دەدووردرێت و مانگی نیسان لەم ناوچەیەدا دەست بە دوورینی جلوبەرگ دەکرێت.\nناوچەی جلوبەرگی ئامەد بە پشتیوانیی حکومەت و بازرگانان دەرکرێتەوە. بەپێی گوتەی بازرگانان، دوای ئەوەی لەم ناوچەیە دەست بە کار کرا، لە شارە کوردییەکانی دیکە شوێنی لەو جۆرە دەکەنەوە.\nمحەممەد کایا، سەرۆکی هۆبەی بازرگانی و پیشەسازیی ئامەد ئاماژە بەوە دەکات، کردنەوەی ناوچەی دوورینی جلوبەرگ بۆ ئێمە زۆر گرنگە. دەبێت حکومەت لە هاندانی ئەو جۆرە کارانە بەردەوامبێت. ئەگەر وابڕوات، ئامەد دەبێتە ناوەندێکی گرنگی دوورینی جلوبەرگ.\nلە ناوچەی دوورینی جلوبەرگی ئامەددا مۆدێلی جلوبەرگ دادەهێنرێت و خەڵکی ئامەد دەبنە داهێنەری شیوازی نوێی جلوبەرگ.\n#ئامەد | #14-01-2020 |\n➕ ئەم بابەتە لەلایەن: (بەناز جۆڵا)ەوە لە: Jan 14 2020 8:53PM تۆمارکراوە\n👌 ئەم بابەتە لەلایەن: (زریان سەرچناری)ەوە لە: Jan 15 2020 10:36AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Jan 15 2020 10:36AM باشترکراوە\n👁 ئەم بابەتە 1,117 جار بینراوە